title: Id-Deċiżjoni tal-Kunsill tat-13 ta' Marzu 2000 li temenda d-Deċiżjoni 1999/70/KE li tikkonċerna l-awdituri esterni tal-banek ċentrali nazzjonali.

text:
Avviż Legali Importanti

|

32000D0223

Official Journal L 071 , 18/03/2000 P. 0024 - 0024

		Id-Deċiżjoni tal-Kunsilltat-13 ta' Marzu 2000li temenda d-Deċiżjoni 1999/70/KE li tikkonċerna l-awdituri esterni tal-banek ċentrali nazzjonali.(2000/223/KE)IL-KUNSILL TA' L-UNJONI EWROPEA,Wara li kkunsidraw l-Istatut tas-Sistema Ewropea ta' Banek Ċentrali u tal-Bank Ċentrali Ewropew, u partikolarment l-Artikolu 27(1) tiegħu,Wara li kkunsidraw ir-rakkomandazzjoni tal-Bank Ċentrali Ewropew (hawnhekk iżjed ‘il quddiem imsejjaħ il-BĊE) tal-21 ta' Frar 2000,Billi:(1) il-kontijiet tal-BĊE u tal-banek ċentrali nazzjonali għandhom jiġu vverifikati minn awdituri esterni u indipendenti rrakkomandati mill-Kunsill Regolatorju tal-BĊE u approvati mill-Kunsill ta' l-Unjoni Ewropea.(2) Il-Kunsill Regolatorju tal-BĊE irrakkomanda lill-Kunsill biex tapprova l-bidla, li tibda mis-sena Finanzjarja 2000, ta' wieħed mill-awdituri esterni tad-Deutsche Bundesbank li kienu ġew approvati mill-Kunsill fid- Deċiżjoni 1999/70/EC [1].(3) Huwa xieraq li titħares ir-rakkomandazzjoni tal-Kunsill Regolatorju.IDDEĊIEDA DAN LI ĠEJ:Artikolu 1"2. KPMG Deutsche Treuhand-Gesellschaft AG u Ernst & Young Deutsche Allgemeine Treuhand AG huma hawnhekk approvati bħala awdituri esterni tad- Deutsche Bundesbank għall-kontijiet anwali li jibdew mis-sena finanzjarja 2000."Artikolu 2Din id- Deċiżjoni tkun notifikata lill-BĊE.Artikolu 3Din id- Deċiżjoni tkun ipubblikata fil-Ġurnal Uffiċjali tal-Komunitajiet Ewropej.Magħmul fil- Brussel, fit-13 ta' Marzu 2000.Għall-KunsillIl-PresidentJ. Pina Moura[1] ĠU L 22, 29.01.99, p. 69.--------------------------------------------------


title: Deċiżjoni tal-Parlament Ewropew tat-23 ta' April 2009 dwar il-kwittanza għall-implimentazzjoni tal-baġit tal-Awtorità Ewropea dwar is-Sigurtà fl-Ikel għas-sena finanzjarja 2007

text:
               26.9.2009

               MT

               Il-Ġurnal Uffiċjali tal-Unjoni Ewropea

               L 255/185

         DEĊIŻJONI TAL-PARLAMENT EWROPEW
   tat-23 ta’ April 2009
   dwar il-kwittanza għall-implimentazzjoni tal-baġit tal-Awtorità Ewropea dwar is-Sigurtà fl-Ikel għas-sena finanzjarja 2007
   (2009/675/KE)
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Awtorità Ewropea dwar is-Sigurtà fl-Ikel għas-sena finanzjarja 2007 (1),

               —

               wara li kkunsidra r-rapport tal-Qorti tal-Awdituri dwar il-kontijiet annwali definittivi tal-Awtorità Ewropea dwar is-Sigurtà fl-Ikel għas-sena finanzjarja 2007, flimkien mat-tweġibiet tal-Awtorità (2),

               —

               wara li kkunsidra r-rakkomandazzjoni tal-Kunsill tal-10 ta’ Frar 2009 (5588/2009 - C6-0060/2009),

               —

               wara li kkunsidra t-Trattat tal-KE, u b’mod partikulari l-Artikolu 276 tiegħu,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (3), u b’mod partikolari l-Artikolu 185 tiegħu,

               —

               wara li kkunsidra r-Regolament (KE) Nru 178/2002 tal-Parlament Ewropew u tal-Kunsill tat-28 ta’ Jannar 2002 li jistabilixxi l-prinċipji ġenerali u l-ħtiġijiet tal-liġi dwar l-ikel, li jistabilixxi l-Awtorità Ewropea dwar is-Sigurtà fl-Ikel u jistabbilixxi l-proċeduri fi kwistjonijiet ta’ sigurtà tal-ikel (4), u b’mod partikolari l-Artikolu 44 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju ta’ qafas għall-korpi msemmija fl-Artikolu 185 tar-Regolament (KE, Euratom) Nru 1605/2002 (5), u b’mod partikulari l-Artikolu 94 tiegħu,

               —

               wara li kkunsidra l-Artikolu 71 u l-Anness V tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Amnjent, is-Saħħa Pubblika u s-Sikurezza tal-Ikel (A6-0172/2009),

               1.

               Jagħti kwittanza lid-Direttur Eżekuttiv tal-Awtorità Ewropea dwar is-Sigurtà fl-Ikel għall-implimentazzjoni tal-baġit tal-Awtorità għas-sena finanzjarja 2007;

               2.

               Jippreżenta l-kummenti tiegħu fir-riżoluzzjoni ta’ hawn taħt;

               3.

               Jagħti istruzzjonijiet lill-President tiegħu biex jgħaddi din id-Deċiżjoni, kif ukoll ir-riżoluzzjoni li hi parti integrali minnha, lid-Direttur Eżekuttiv tal-Awtorità Ewropea dwar is-Sigurtà fl-Ikel, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).

            Il-President

         Hans-Gert PÖTTERING

            Is-Segretarju Ġenerali

         Klaus WELLE

      (1)  ĠU C 278, 31.10.2008, p. 35.

      (2)  ĠU C 311, 5.12.2008, p. 100.

      (3)  ĠU L 248, 16.9.2002, p. 1.

      (4)  ĠU L 31, 1.2.2002, p. 1.

      (5)  ĠU L 357, 31.12.2002, p. 72.
   RIŻOLUZZJONI TAL-PARLAMENT EWROPEW
   tat-23 ta’ April 2009
   li tinkludi l-osservazzjonijiet li jagħmlu parti integrali mid-Deċiżjoni ta’ kwittanza rigward l-implimentazzjoni tal-baġit tal-Awtorità Ewropea għas-Sigurtà fl-Ikel għas-sena finanzjarja 2007
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Awtorità Ewropea dwar is-Sigurtà fl-Ikel għas-sena finanzjarja 2007 (1),

               —

               wara li kkunsidra r-rapport tal-Qorti tal-Awdituri dwar il-kontijiet annwali definittivi tal-Awtorità Ewropea dwar is-Sigurtà fl-Ikel għas-sena finanzjarja 2007, flimkien mat-tweġibiet tal-Awtorità (2),

               —

               wara li kkunsidra r-rakkomandazzjoni tal-Kunsill tal-10 ta’ Frar 2009 (5588/2009 - C6-0060/2009),

               —

               wara li kkunsidra t-Trattat tal-KE, u b’mod partikulari l-Artikolu 276 tiegħu,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (3), u b’mod partikolari l-Artikolu 185 tiegħu,

               —

               wara li kkunsidra r-Regolament (KE) Nru 178/2002 tal-Parlament Ewropew u tal-Kunsill tat-28 ta’ Jannar 2002 li jistabilixxi l-prinċipji ġenerali u l-ħtiġijiet tal-liġi dwar l-ikel, li jistabilixxi l-Awtorità Ewropea dwar is-Sigurtà fl-Ikel u jistabbilixxi l-proċeduri fi kwistjonijiet ta’ sigurtà tal-ikel (4), u b’mod partikolari l-Artikolu 44 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju ta’ qafas għall-korpi msemmija fl-Artikolu 185 tar-Regolament (KE, Euratom) Nru 1605/2002 (5), u b’mod partikulari l-Artikolu 94 tiegħu,

               —

               wara li kkunsidra l-Artikolu 71 u l-Anness V tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Ambjent, is-Saħħa Pubblika u s-Sikurezza tal-Ikel (A6-0172/2009),

               A.

               billi l-Qorti tal-Awdituri (QEA) stqarret li kisbet assigurazzjoni raġonevoli li l-kontijiet annwali għas-sena finanzjarja 2007 huma affidabbli, u li t-tranżazzjonijiet bażiċi huma legali u regolari,

               B.

               billi fl-22 ta’ April 2008, il-Parlament ta l-kwittanza lid-Direttur Eżekuttiv tal-Awtorità Ewropea dwar is-Sigurtà fl-Ikel fir-rigward tal-implimentazzjoni tal-baġit tal-Aġenzija għas-sena finanzjarja 2006 (6), u fir-riżoluzzjoni tiegħu li takkumpanja d-deċiżjoni ta’ kwittanza, inter alia

                           —

                           jinnota li l-livell baxx ta’ nfiq tal-ħlasijiet fl-2006 kien relatat fil-parti l-kbira mal-problemi li sabet l-Awtorità biex issib persunal xjentifiku b’livell għoli ta’ ħiliet biex jaħdmu f’Parma; enfasizza li żewġ terzi biss mill-250 impjieg disponibbli skont il-pjan ta’ Stabbiliment tal-Awtorità kienu mtlew sal-aħħar tal-2006; jenfasizza li n-nuqqas ta’ persunal irriżulta f’livell aktar baxx ta’ nfiq tal-fondi operattivi;

                           —

                           jinnota li r-rati ta’ ħlas tal-2006 kienu 56 % tal-approprjazzjonijiet għall-infiq amministrattiv u 50 % tal-approprjazzjonijiet għal attivitajiet operattivi; li 20 % tal-approprjazzjonijiet trasferiti mill-2005 ġew kanċellati fl-aħħar tal-2006; u li saru numru kbir ta’ trasferimenti, b’konċentrazzjoni għolja tagħhom fl-aħħar tas-sena;

               1.

               Jinnota l-fatt li l-Qorti tal-Awdituri sabet li approprazzjonijiet ta’ EUR 8 600 000 ġew trasferiti għall-2008, u EUR 4 800 000 ġew kanċellati; jinnota li dan hu parzjalment dovut għad-dewmien fl-adozzjoni u fl-implimentazzjoni fil-pjan ta’ ħidma annwali tal-2007 għall-għotjiet; jinnota li l-approprjazzjonijiet trasferiti mis-sena preċedenti kienu ta’ EUR 7 900 000, li EUR 4 500 000 minnhom kienu għal attivitajiet operattivi; jinnota li aktar minn 25 % tal-approprjazzjonijiet trasferiti għal attivitajiet operattivi kellhom jiġu kkanċellati fl-aħħar tas-sena;

               2.

               Jinsab imħasseb dwar il-konklużjoni tal-QEA li din is-sitwazzjoni tmur kontra l-prinċipju tal-annwalità u turi nuqqasijiet fl-ipprogrammar u fl-ibbaġitjar tal-Awtorità;

               3.

               Jinnota r-risposta tal-Awtorità li fl-2008 kienu meħtieġa diversi miżuri għat-titjib tal-immaniġġjar tal-baġit, bħal mudelli (templates), vademecum u appoġġ amministrattiv addizzjonali biex tiġi aċċelerata t-tnedija tas-sejħa għall-għotjiet;

               4.

               Jinnota r-risposta tal-Awtorità rigward l-approprjazzjonijiet trasferiti li r-rata ta’ carry over (17-18 %) naqset meta mqabbla mal-2006 (22 %); jinnota madankollu mill-kontijiet definittivi li l-ammont reali ta’ approprjazzjonijiet trasferiti mis-sena preċedenti żdied minn EUR 7 900 000 fl-2006 għal EUR 8 600 000 fl-2007;

               5.

               Jitlob lill-Awtorità biex taħdem fuq ir-rimarki tal-QEA u tagħmel aktar sforzi biex ittejjeb u tħaffef l-implimentazzjoni tal-baġit; jagħmel talba li l-miżuri ta’ segwitu jiġu speċifikati fir-rapport ta’ attività annwali tal-Awtorità għall-2008;

               6.

               Jinnota l-osservazzjoni tal-QEA li l-Awtorità trattat kontribuzzjoni mingħand il-Kummissjoni sabiex tipprepara għas-sħubija tal-Kroazja u t-Turkija bħala sussidju normali, għalkemm din missu ġiet trattata bħala dħul assenjat;

               7.

               Jinnota t-tweġiba tal-Awtorità li sa mill-2008, il-kontribuzzjonijiet speċifiċi kollha ġew reġistrati bħala dħul assenjat;

               8.

               Jinnota s-sejbiet tal-QEA dwar nuqqasijiet fl-immaniġġjar tal-missjonijiet u l-għadd u l-valur kbir ta’ eċċezzjonijiet;

               9.

               Jinnota t-tweġiba tal-Awtorità li din is-sitwazzjoni kienet relatata ma’ unità speċifika fejn minn dak iż-żmien ‘l hawn, ġew implimentati bidliet organizzattivi;

               10.

               Jinnota li l-2007 kienet il-ħames sena operazzjonali għall-Awtorità;

               11.

               Jenfasizza l-irwol tal-Awtorita’ li tipprovdi pariri xjentifiċi indipendenti dwar il-kwistjonijiet kollha li għandhom impatt dirett jew indirett fuq is-sikurezza tal-ikel, inklużi s-saħħa u l-benesseri tal-annimali u l-protezzjoni tal-pjanti, irwol li qiegħed isir dejjem aktar neċessarju fid-dawl tat-tħassib tal-konsumaturi u l-ħtieġa li parir xjentifiku jkun ikkomunikat kif xieraq;

         Segwitu għall-eżerċizzji ta’ kwittanza preċedenti

               12.

               Jawgura lill-Awtorità li rnexxielha timla 273 mit-300 post tax-xogħol previsti fl-organigramma tagħha wara li għal ħafna snin, kellha l-problemi biex issib persunal xjentifiku b’livell għoli ta’ ħiliet biex jaħdmu f’Parma;

               13.

               Josserva li l-linja speċifika tal-Persunal laħqet il-95 % tar-rata tal-eżekuzzjoni minflok is-97 % prevista; madankollu jinnota li l- Awtorità xorta kellha diffikultà biex tirrekluta persunal b’kapaċità xjentifika ta’ livell għoli f’Parma;

               14.

               Jirreferi f’termini ta’ persunal għall-istħarriġ dwar l-istaff li sar fit-tmiem l-2007; jinkoraġġixxi lill-maniġment tal-EFSA biex jagħmlu stħarriġ bħal dan fuq bażi regolari u biex jinkorporaw ir-riżultati tiegħ Awtorità u fil-ġestjoni tal-istaff tiegħu u fil-ħidma ta’ kuljum;

               15.

               Jinnota madankolli li punti ta’ dgħjufija fil-proċeduri ta’ reklutaġġ ġew enfasizzati ripetutament fl-eżerċizzji ta’ kwittanza preċedenti, kif ukoll koll fir-rapport attwali tal-QEA;

               16.

               Jitlob lill-Awtorità sabiex b’mod urġenti taġġusta l-proċeduri ta’ reklutaġġ tagħha mar-regoli;

               17.

               Jinnota li, bħal f’eżerċizzji ta’ kwittanza preċedenti, l-Awtorità ġiet kritikata mill-QEA li f’diversi każijiet ma kinitx konformi mar-regoli tal-akkwist pubbliku; jitlob lill-Awtorità sabiex tagħti attenzjoni partikulari lill-konformità mar-regoli tal-akkwist pubbliku;

               18.

               Jitlob lill-Awtorità sabiex fir-rapport annwali ta’ attività tagħha għall-2008, tagħti dettalji tal-passi li ttieħdu bħala rimedju għan-nuqqasijiet fl-oqsma tar-reklutaġġ u tal-akkwist pubbliku;

               19.

               Jinnota li d-Direttur Eżekuttiv tal-Awtorità ħa l-kariga ta’ koordinatur tan-netwerk tal-aġenziji fl-1 ta’ Marzu 2009;

               20.

               Jirreferi għal osservazzjonijiet oħrajn li jakkumpanjaw id-deċiżjoni ta’ kwittanza li huma ta’ natura orizzontali għar-riżoluzzjoni tiegħu tat-23 ta’ April 2009 dwar il-ġestjoni finanzjarja u l-kontroll tal-aġenziji tal-UE (7).

      (1)  ĠU C 278, 31.10.2008, p. 35.

      (2)  ĠU C 311, 5.12.2008, p. 100.

      (3)  ĠU L 248, 16.9.2002, p. 1.

      (4)  ĠU L 31, 1.2.2002, p. 1.

      (5)  ĠU L 357, 31.12.2002, p. 72.

      (6)  ĠU L 88, 31.3.2009, p. 184.

      (7)  Ara paġna 206 ta’ dan il-Ġurnal Uffiċjali.


title: Deċiżjoni tal-Kummissjoni tal- 21 ta’ Ġunju 2012 li taħtar esperti xjentifiċi indipendenti fil-Kumitat Konsultattiv dwar il-Valutazzjoni tar-Riskji tal-Farmakoviġilanza  Test b’relevanza għaż-ŻEE

text:
               22.6.2012

               MT

               Il-Ġurnal Uffiċjali tal-Unjoni Ewropea

               C 182/9

         DEĊIŻJONI TAL-KUMMISSJONI
   tal-21 ta’ Ġunju 2012
   li taħtar esperti xjentifiċi indipendenti fil-Kumitat Konsultattiv dwar il-Valutazzjoni tar-Riskji tal-Farmakoviġilanza
   (Test b’relevanza għaż-ŻEE)
   2012/C 182/06
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 726/2004 tal-Parlament Ewropew u tal-Kunsill tal-31 ta' Marzu 2004 li jistabbilixxi proċeduri Komunitarji għall-awtorizzazzjoni u s-sorveljanza ta' prodotti mediċinali għall-użu mill-bniedem u veterinarju u li jistabbilixxi l-Aġenzija Ewropea għall-Mediċini (1), u b'mod partikulari l-Artikolu 61a(1) tiegħu,
   Billi:

               (1)

               L-Artikolu 61a(1) tar-Regolament (KE) Nru 726/2004 jirrikjedi li l-Kummissjoni taħtar sitt esperti xjentifiċi indipendenti bħala membri tal-Kumitat Konsultattiv dwar il-Valutazzjoni tar-Riskji tal-Farmakoviġilanza.

               (2)

               L-Artikolu 61a(1) tar-Regolament (KE) Nru 726/2004 jipprevedi li l-Kummissjoni għandha taħtar dawk il-membri bil-ħsieb li tiżgura li l-ispeċjalizzazzjoni rilevanti tkun disponibbli fi ħdan il-Kumitat.

               (3)

               Skont l-Artikolu 61a(1) tar-Regolament (KE) Nru 726/2004, saret sejħa pubblika għal turija ta' interess mill-Kummissjoni.

               (4)

               Il-membri tal-Kumitat għandhom jinħatru għal perjodu ta' tliet snin li jibda fit-2 ta' Lulju 2012 u li jista' jiġġedded darba.

               (5)

               Meta espert xjentifiku indipendenti li jkun inħatar b'din id-Deċiżjoni ma jibqax kapaċi jikkontribwixxi effiċjentement fil-ħidma tal-Kumitat jew jirreżenja, il-Kummissjoni tista' tissostitwixxi lil dan il-membru mil-lista ta' riserva, għall-kumplament tal-mandat tal-membru,

         ADOTTAT DIN ID-DEĊIŻJONI:
   Artikolu 1
   Dawn li ġejjin huma hawnhekk maħtura membri tal-Kumitat Konsultattiv dwar il-Valutazzjoni tar-Riskji tal-Farmakoviġilanza għal terminu ta’ tliet snin li jibda fit-2 ta’ Lulju 2012:

               —

               Jane Ahlqvist RASTAD,

               —

               Marie Louise DE BRUIN,

               —

               Stephen J. W. EVANS,

               —

               Brigitte KELLER-STANISLAWSKI,

               —

               Hervé LE LOUET,

               —

               Lennart WALDENLIND.

         Artikolu 2
   Dawn li ġejjin jitpoġġew hawnhekk fil-lista ta' riserva skont l-ordni tal-mertu:

               —

               Thierry TRENQUE,

               —

               Michael THEODORAKIS,

               —

               Giampiero MAZZAGLIA,

               —

               Marie-Christine PERAULT-POCHAT,

               —

               Annemarie HVIDBERG HELLEBEK.

      Magħmul fi Brussell, il-21 ta’ Ġunju 2012.

            Għall-Kummissjoni

         John DALLI

            Membru tal-Kummissjoni

      (1)  ĠU L 136, 30.4.2004, p. 1.


title: Id-Deċiżjoni tal-Kummissjoni tat-22 ta’ Lulju 1997 dwar il-format ġenerali ta' Approvazzjoni Teknika Ewropea għall-prodotti għall-biniTest b’rilevanza għaż-ŻEE

text:
Avviż Legali Importanti

|

31997D0571

Official Journal L 236 , 27/08/1997 P. 0007 - 0013

		Id-Deċiżjoni tal-Kummissjonitat-22 ta’ Lulju 1997dwar il-format ġenerali ta' Approvazzjoni Teknika Ewropea għall-prodotti għall-bini(Test b’rilevanza għaż-ŻEE)(97/571/KE)IL-KUMMISSJONI TAL-KOMUNITAJIET EWROPEJ,Wara li kkunsidrat it-Trattat li jistabbilixxi l-Komunità Ewropea,Wara li kkunsidrat id-Direttiva tal-Kunsill 89/106/KEE ta' l-21 ta’ Diċembru 1988 rigward l-approssimazzjoni tal-liġijiet, regolamenti u disposizzjonijiet amministrattivi ta’ l-Istati Membri dwar prodotti għall-bini [1], kif emendata bid-Direttiva 93/68/KEE [2], u partikolarment l-Anness II tagħha,Billi l-Artikolu 8 tad-Direttiva 89/106/KEE jipprovdi li tista' tingħata Approvazzjoni Teknika Ewropea għal ċerti prodotti, partikolarment għal prodotti li dwarhom la hemm standard armonizzat, lanqas standard nazzjonali rikonoxxut, lanqas ordni għal standard armonizzat, u għal prodotti li huma differenti sewwa minn standards nazzjonali rikonoxxuti jew armonizzati;Billi d-Deċiżjoni tal-Kummissjoni 94/23/KE [3] kienet għamlet regoli komuni ta' proċedura biex tintalab, titħejja u tingħata Approvazzjoni Teknika Ewropea;Billi dik id-Deċiżjoni tipprovdi, fl-Anness I tagħha, li l-kontenut u l-format ta’ l-Approvazzjoni Teknika Ewropea għandha tkun taqbel ma’ ‘format ġenerali’ magħmul mill-Kummissjoni;Billi l-miżuri li għalihom tipprovdi din id-Deċiżjoni huma skond l-opinjoni tal-Kumitat Permanenti dwar il-Bini,ADOTTAT DIN ID-DEĊIŻJONI:Artikolu UnikuSkond id-Direttiva 89/106/KEE, Approvazzjonijiet Tekniċi Ewropea għandhom isiru skond il-format ġenerali pprovdut fl-Anness ta' din id-Deċiżjoni.Magħmula fi Brussel, it-22 ta’ Lulju, 1997.Għall-KummissjoniMartin bangemannMembru tal-Kummissjoni[1] ĠU Nru L 40, 11. 2. 1989, p. 12.[2] ĠU Nru L 220, 30. 8. 1993, p. 1.[3] ĠU Nru L 17, 20. 1. 1994, p. 34.--------------------------------------------------ANNESSFORMAT ĠENERALI TA' APPROVAZZJONI TEKNIKA EWROPEA (ETA)Nota:Dan il-‘Format Ġenerali ta' Approvazzjoni Teknika Ewropea’ huwa maħsub li jassigura li l-preżentazzjoni ta’ l-ETA tkun essenzjalment l-istess, irrispettivament mill-prodott/i għall-bini konċernat/i jew mill-korp EOTA li joħroġ l-ETA.Għal dak il-għan ‘Format Ġenerali’ jistabbilixxi- kontenut ġenerali u taqsimiet komuni li għandhom ikunu numerati,- il-kliem ta' titoli ġenerali,- il-kliem ta' klawsoli komuni,u jagħti tagħrif ġenerali (fil-korsiv) kif it-taqsimiet varji u l-klawsoli speċifiċi ta’ l-ETA għandhom isiru.…L-isem, l-indirizz u l-logo tal-korp ta' approvazzjoni li joħroġ l-ETA;Awtorizzat u notifikat skond l-Artikolu 10 tad-Direttiva tal-Kunsill 89/106/KEE tal-21 ta’ Diċembru, 1988, dwar l-approssimazzjoni ta’ liġijiet, regolamenti u disposizzjonijiet amministrattivi ta’ l-Istati Membri dwar prodotti għall-bini.MEMBRU TA' L-EOTA(preżentat bil-forma tal-logo ta' l-EOTA)ORGANIZZAZZJONI EWROPEA GĦAL APPROVAZZJONIJIET TEKNIĊI…Tagħti l-isem sħiħ ta' l-EOTA bl-Ingliż u f’linja ġdida fl-ilsien/ilsna uffiċjali tal-korp ta' approvazzjoni li joħroġ l-ETAAPPROVAZZJONI TEKNIKA EWROPEA ETA -… (innumera skond is-sistema ta’ numerar ta' l-EOTA)Isem tan-negozju:… Tagħti l-isem/ismijiet tan-negozju, jekk ikun hemm, u referenzi oħra tal-prodott/i kif użati fil-Komunità (u pajjiżi oħra ŻEE) għat-tqegħid fis-suq tal-prodott/i. L-isem/ismijiet tan-negozju u referenzi oħra tal-prodott/i m’għandhomx iwasslu għal xi nuqqas ta’ qbil dwar kif jintlaqa' l-prodott jew għal użu maħsub għalih.Id-detentur ta' l-approvazzjoni:… Tagħti l-isem u l-indirizz tal-manifattur jew l-aġent maħtur minnu stabbilit fil-Komunità li lilu jkun inħariġlu l-ETA (Artikolu 9 (3) tad-Direttiva tal-Kunsill 89/106/KEE, hawn 'il quddiem imsejħa ‘CPD’; punt 2.1 tar-Regoli Komuni ta' Proċedura, hawn 'il quddiem riferuti bħala ‘CPD’, fl-Anness tad-Deċiżjoni tal-Kummissjoni 94/23/KE).Tip ġeneriku u użu ta' prodott/i għall-bini:…Turi t-tip ġeneriku ta' u l-użu maħsub għall-prodott milqut bl-ETA, kif ukoll il-livelli/klassijiet ewlenin ta’ kif intlaqa', jekk rilevanti (skond l-Artikolu 3 (2) u l-Artikolu 6 (3) tas-CPD), l-ewwel fl-ilsien/ilsna uffiċjali tal-korp EOTA li toħroġhom u mbagħad bl-Ingliż.Valida | minn:… sa:… (Ara l-Artikolu 8 (4) tas-CPD) |Impjant/i ta' manifattura [1]:…Turi l-impjant/i ta’ manifattura. Jekk ikun hemm numru kbira ta’ impjanti/postijiet ta’ manifattura, dawn għandhom jintwerew f’Anness li għandu jissemma' hawnhekk.Din l-Approvazzjoni Teknika Ewropea għandha… paġni magħduda… Annessi li jagħmlu parti integrali mid-Dokument. (Uri n-numru totali ta’ paġni (test u disinji, jekk ikun hemm, f'parti ewlenija u f'annessi) u n-numru ta’ annessi.)I. BAŻIJIET LEGALI U KONDIZZJONIJIET ĠENERALI1. Din l-Approvazzjoni Teknika Ewropea tinħareġ minn… (isem tal-korp ta' approvazzjoni) skond:- id-Direttiva tal-Kunsill 89/106/KEE tal-21 ta’ Diċembru, 1988, dwar l-approssimazzjoni ta’ liġijiet, regolamenti u disposizzjonijiet amministrattivi ta’ l-Istati Membri dwar prodotti ta’ kostruzzjoni [2]- turi l-liġi nazzjonali rispettiva li tqiegħed f'post ieħor lis-CPD - biss jekk ikun meħtieġ skond il-liġi nazzjonali ta’ l-Istat Membru tal-korp li joħroġ l-approvazzjoni,- Regoli Komuni ta' Proċedura għal Talbiet, Tħejjija u Għoti ta' Approvazzjonijiet Tekniċi Ewropew imsemmija fl-Anness tad-Deċiżjoni tal-Kummisjsoni 94/23/KE [3],- Il-linja-gwida… turi t-titolu u n-numru tal-Linja-gwida ETA li fuqha l-ETA tkun ingħatat, sakemm l-ETA ma tkunx inħarġet mingħajr Linja-gwida skond il-punt 3.2 tar-Regoli Komuni ta' Proċedura, bis-saħħa ta’ l-Artikolu 9 (2) tas-CPD.2. L-… (Isem tal-korp li joħroġ l-approvazzjoni) huwa awtorizzat li jivverifika jekk id-disposizzjonijiet ta’ din l-Approvazzjoni Teknika Ewropea humiex osservati. Il-verifika tista' ssir fl-impjant/i ta’ manifattura (per eżempju dwar l-osservanza tas-suppożizzjonijiet magħmula f’din l-Approvazzjoni Teknika Ewropea għal manifattura). Madankollu r-responsabbiltà għall-konformità tal-prodotti ma’ l-Approvazzjoni Teknika Ewropea u biex dawn ikunu tajbin għall-użu li għalih ikunu maħsuba tibqa' fuq id-detentur ta’ l-Approvazzjoni Teknika Ewropea.3. Din l-Approvazzjoni Teknika Ewropea m’għandhiex tkun trasferita lill-manifatturi jew aġenti ta' manifatturi ħlief lil dawk murija f'paġna 1, jew lil impjanti ta’ manifattura ħlief dawk murija f'paġna 1/imsemmija fil-kuntest ta’ din l-Approvazzjoni Teknika Ewropea (ħassar kif xieraq).4. Din l-Approvazzjoni Teknika Ewropea tista’ tiġi rtirata minn (isem tal-korp li joħroġ l-approvazzjoni) skond l-Artikolu 5 (1) tad-Direttiva tal-Kunsill 89/106/KEE.5. Riproduzzjoni ta’ din l-Approvzzjoni Teknika Ewropea, inkluża trasmissjoni b’mezzi elettroniċi, għandha tkun fl-intier tagħha. Madankollu, riproduzzjoni parzjali tista’ ssir bil-kunsens bil-miktub ta’ (isem tal-korp li joħroġ l-approvazzjoni). F’dan il-każ għandu jkun indikat li r-riproduzzjoni hija parzjali. Testi u disinji ta’ brochures ta' reklamar m’għandhomx imorru kontra jew jużaw ħażin l-Approvazzjoni Teknika Ewropea.6. L-Approvazzjoni Teknika Ewropea tinħareġ mill-korp ta' approvazzjoni fl-ilsien/ilsna uffiċjali tagħha. Dawn il-verżjonijiet għandhom ikunu jaqblu għal kollox mal-verżjoni wżata mill-EOTA għaċ-ċirkolazzjoni. Traduzzjonijiet f’ilsna oħra għandhom ikunu hekk indikati.II. KONDIZZJONIJIET SPEĊIFIĊI LI JIKKONĊERNAW L-APPROVAZZJONI TEKINIKA EWROPEA1. Definizzjoni ta' l-prodott/i u l-użu maħsub għalih/għalihomAgħti deskrizzjoni teknika tal-prodott/i u uri l-użu maħsub għalih/għalihom fuq- paġna waħda (jew inqas) tat-test u disin/ji ġenerali li għandhom jingħataw fuq paġna waħda bħalaAnness I imsemmi fit-test ta’ II.1,jew- żewġ paġni tat-test.Agħti deskrizzjoni tat-tip u l-forma tal-prodott/i (inklużi l-livelli rilevanti ta’ kif ikun/u intlaqa'/intlaqgħu), mETArjali kostitwenti, komponenti, kif ukoll proċeduri ta’ stallazzjoni u tip ta’ xogħlijiet li għalihom il-prodott/i milqut/a bl-ETA huwa/huma maħsub/a li jintuża/w.Uri kemm aktarx idum tajjeb għax-xogħol il-prodott għall-użu maħsub għalih skond it-tifsira tas-CPD.2. Il-karatteristiċi tal-prodott/i u l-metodi ta verifika.Uri karatteristiċi preċiżi u li jistgħu jitkejjlu u parametri tal-prodott/i u l-kostitwenti u l-komponenti tiegħu/tagħhom, fejn ikun xieraq, meħud kont kif imiss ta' l-ordni tal-Linja-gwida ETA għall-klassijiet tal-prodott rilevanti, imħejjija mill-Kummissjoni jew, fejn ikollhom x'jaqsmu prodott/i skond il-proċedura ta' l-Artikolu 9 (2) tas-CPD, direttament mal-ħtiġiet essenzjali rilevanti (Anness I tas-CPD) u d-dokumenti ta' interpretazzjoni (IDs) u l-livelli jew klassijiet ta’ kif prodott ikun intlaqa' skond il-klawżola 1.2 ta’ l-IDs, sa fejn huwa rilevanti. Qis ukoll ħtiġiet aktar, jekk ikun il-każ (eż. li jirriżultaw minn Direttivi oħra tal-Komunità). Uri aspetti oħra tal-kwalità tas-servizz, inklużi karatteristiċi speċifikati għall-identifikazzjoni tal-prodott/i, sa fejn dan ikun meħtieġ.Fejn kompożizzjoni jew parametri ta’ prodott ikunu jeħtieġu trattament konfidenzjali (eż. kompożizzjoni kimika ta’ ċerti mETArjali), dawn m’għandhomx ikunu murija fl-ETA nnifisha iżda għandhom jinżammu mill-korp li joħroġ l-approvazzjoni fid-dokumentazzjoni teknika ta’ l-ETA u komunikati biss lill-korpi approvati li jkollhom x'jaqsmu fil-proċedura ta’ prova ta’ konformità, sa fejn dan ikun meħtieġ għal xogħol ta' eżami, spezzjoni u ċertifikazzjoni tagħhom.Agħti fil-qosor il-proċeduri li bihom ingħataw deċiżjonijiet dwar kemm iservi prodott, x'karatteristiċi kellu u kif intlaqa'. Agħmel referenza għall-Linji-gwida ETA u/jew għal standards armonizzati, dawk nazzjonali u rikonoxxuti jew oħrajn (metodi ta’ testijiet, metodi ta’ kalkolazzjoni, eċċ.) u turi s-siwi u l-parametri rilevanti miksuba mir-riżultati, kif ikun xieraq u meħtieġ għall-użu tal-prodott u d-disinn tax-xogħlijiet jew parti mix-xogħlijiet li fihom jintuża l-prodott. Agħti fil-qosor metodi speċjali ta' testijiet jew metodi ta' stima u uri s-siwi u l-parametri rilevanti miksuba mir-riżultati kif ikun xieraq u meħtieġ għall-użu tal-prodott u d-disinn tax-xogħlijiet jew parti mix-xogħlijiet li fihom jintuża l-prodott. Fejn ikun meħtieġ u xieraq, tagħmel referenza għal anness/i tal-ETA.3. Valutazzjoni ta' konformità u marka KE3.1. Sistema ta' Prova ta’ KonformitàUri s-sistema meħtieġa ta' prova ta' konformità (Anness III tas-CPD) kif magħmula mill-Kummissjoni. Jekk l-ETA tolqot diversi prodotti, is-sistema meħtieġa ta' prova ta’ konformità għandha tkun murija għaliha għal kull wieħed minnhom.3.2. Responsabbiltajiet3.2.1. Xogħol tal-manifattur3.2.1.1. Kontroll tal-produzzjoni fil-fabbrikaUri l-metodi u kemm ikollhom kontroll intern permanenti tal-produzzjoni li l-manifattur ikun daħal għalihom, inklużi t-tip u l-frekwenza minima tat-testijiet. Jekk l-ETA tolqot diversi prodotti, kull wieħed minnhom għandu jkun ittrattat għalih waħdu.3.2.1.2. Xogħol ieħor tal-manifattur (biss jekk rilevanti)Uri xogħol ieħor tal-manifattur, skond is-sistema meħtieġa għall-prova ta' konformità, eż. eżami inizjali tat-tip. Jekk l-ETA tolqot diversi prodotti, kull wieħed minnhom għandu jkun ittrattat għalih waħdu.3.2.2. Xogħlijiet ta’ korpi approvatiUri x-xogħlijiet varji tal-korpi approvati skond is-sistema meħtieġa ta' prova ta' konformità, inklużi t-tip u frekwenza ta’ testijiet, spezzjonijiet u sorveljanza, fejn ikun rilevanti. Jekk l-ETA tolqot diversi prodotti, kull wieħed minnhom għandu jkun ittrattat għalih waħdu.3.3. Marka KEIl-marka KE għandha titwaħħal fuq (il-prodott innifsu - uri fejn fuq il-prodott, jekk ikun meħtieġ; jew fuq it-tikketta li tkun magħha; imballaġġ; dokument kummerċjali li jkun magħha). Il-marka KE għandha jkollha magħha it-tagħrif li ġej:Speċifika, skond id-disposizzjonijiet ġenerali msemmija mill-Kummissjoni għall-marka KE, t-tagħrif li għandu jingħata flimkien ma’ l-marka KE, per eżempju:- L-isem jew marka ta' l-identità tal-produttur jew l-impjant,- In-numru tal-korp ta' approvazzjoni li jkollu x'jaqsam,- L-identità tal-prodott (natura kummerċjali),- in-numru ta’ l-ETA- Karatteristiċi rilevanti tal-prodotti/kif intlaqgħu u livelli/klassijiet tagħhom (il-prodotti kollha taħt l-istess deskrizzjoni, irrispettivament mill-impjant ta’ manifattura, għandhom ikunu skond il-karatteristiċi rilevanti tal-prodott u s-siwi ta’ kif intlaqgħu),- Sena ta’ manifattura, u fejn ikun meħtieġ, data tal-manifattura u numru tal-produzzjoni.4. Suppożizzjonijiet li bihom il-prodott ikun tajjeb għall-użu maħsub għalih kienu stmati b'mod favorevoli4.1. ManifatturaUri t-teknika speċjali ta’ manifattura u mmuntar fil-fabbrika u tagħmel disposizzjonijiet ta' kwalifikà ta' l-impjegati u ta' l-istallazzjoni teknika ta' l-impjant ta’ manifattura (per eżempju għal kostruzzjonijiet bil-kolla jew saldatura) sa fejn ikun rilevanti biex il-prodott ikun tajjeb għall-użu li għalih ikun maħsub meta jkun inkorporat fix-xogħlijiet u sa kemm ikun hemm rabta ma' l-osservanza tal-ħtiġiet essenzjali.Fejn disposizzjonijiet li jikkonċernaw il-manifattura ikunu jeħtieġu trattament konfidenzjali, dawn m’għandhomx ikunu murija fl-ETA nnifisha iżda għandhom jinżammu mill-korp li joħroġ l-approvazzjoni fid-dokumentazzjoni teknika ta’ l-ETA u komunikati biss lill-korpi approvati li jkollhom x'jaqsmu fil-proċedura ta’ prova ta’ konformità, sa kemm dan ikun meħtieġ għal eżami, spezzjoni u xogħol ta' ċertifikazzjoni tagħhom.4.2. StallazzjoniUri l-posizzjonijiet li jkollhom x'jaqsmu ma’ l-istallazzjoni/immuntar tal-prodott/i fuq is-sit. Agħti struzzjonijiet speċjali għall-ħaddiema mqabbda biex jagħmlu x-xogħol u biex dan isir skond is-sengħa sa fejn rilevanti biex il-prodott ikun tajjeb għall-użu li għalih ikun maħsub, meta nkorporat fix-xogħlijiet. Agħti wkoll parametri (siwi tad-disinn, eċċ.) u l-metodi sa fejn ikun meħtieġ għad-disinn tax-xogħlijiet jew partijiet mix-xogħlijiet li għalihom il-prodott ikun maħsub biex jintuża. Fejn ikun xieraq, tagħmel referenza għal istandards, Linji-Gwida ta' l-ETA jew anness/i ta' l-ETA. Għid ċar li hija r-responsabbiltà tal-manifattur tal-prodott/i li jiżgura li t-tagħrif dwar dawn id-disposizzjonijiet jingħata lil dawk konċernati.5. Rakkomandazzjonijiet lill-manifattur5.1. Rakkomandazzjonijiet dwar imballaġġ, trasport u ħażnaUri d-disposizzjonijiet sa fejn huma rilevanti biex il-prodott ikun tajjeb għall-użu li għalih ikun maħsub meta jkun inkorporat fix-xogħlijiet. Għid ċar li hija r-responsabbiltà tal-manifattur tal-prodott/i li jiżgura li t-tagħrif dwar dawn id-disposizzjonijiet jingħata lil dawk konċernati.5.2. Rakkomandazzjonijiet dwar użu, manutenzjoni u tiswijaUri d-disposizzjonijiet dwar l-‘istat operattiv’, manutanzjoni, tiswija u twissijiet, sa fejn ikun rilevanti biex il-prodottt jinżamm tajjeb għall-użu li għalih ikun maħsub meta jkun inkorporat fix-xogħlijiet. Għid ċar li hija r-responsabbiltà tal-manifattur tal-prodott/i li jiżgura li t-tagħrif f'dawn id-disposizzjonijiet jingħata lil dawk konċernati.[1] Indikazzjoni ta’ l-impjant/i ta’ manifattura biss jekk meħtieġ għal raġunijiet tekniċi, eż. minħabba assunzjonijiet magħmula taħt II.4.1 Manifattura. Fejn ikun jixraq għal raġunijiet prattiċi jew fejn id-detentur tal-ETA hekk ikun jixtieq, l-impjant tal-manifattura jista' wkoll jinġieb f’suppliment mhux ippubblikat lill-ETA li għandu jinżamm mill-korp li joħroġ l-appprovazzjoni u li jiġi komunikat biss lill-korpi approvati li jkollhom x'jaqsmu fil-proċedura ta’ prova ta’ konformità.[2] ĠU Nru L 40, 11. 2. 1989, p. 12.[3] ĠU Nru L 17, 20. 1. 1994, p. 34.--------------------------------------------------


title: 2008/569/KE,Euratom: Deċiżjoni tal-kunsill tas- 27 ta’ Ġunju 2008 li taħtar tliet Imħallfin fit-Tribunal għas-Servizz Pubbliku ta’ l-Unjoni Ewropea

text:
               11.7.2008

               MT

               Il-Ġurnal Uffiċjali ta’ l-Unjoni Ewropea

               L 183/31

         DEĊIŻJONI TAL-KUNSILL
   tas-27 ta’ Ġunju 2008
   li taħtar tliet Imħallfin fit-Tribunal għas-Servizz Pubbliku ta’ l-Unjoni Ewropea
   (2008/569/KE, Euratom)
   IL-KUNSILL TA' L-UNJONI EWROPEA,
   Wara li kkunsidra t-Trattat li jistabbilixxi l-Komunità Europea, u b’mod partikolari, l-Artikolu 225 A tiegħu,
   Wara li kkunsidra t-Trattat li jistabbilixxi l-Komunità Ewropea għall-Enerġija Atomika, u b’mod partikolari, l-Artikolu 140 B tiegħu,
   Billi:

               (1)

               It-Tribunal għas-Servizz Pubbliku ta’ l-Unjoni Ewropea (minn hawn ‘il quddiem imsejjaħ “It-Tribunal għas-Servizz Pubbliku”) ġie stabbilit mid-Deċiżjoni 2004/752/KE, Euratom (1). L-imsemmija Deċiżjoni żiedet, għal dan l-għan, Anness mal-Protokoll dwar l-Istatut tal-Qorti tal-Ġustizzja (minn hawn ‘il quddiem imsejjaħ l-“Anness I għall-Istatut tal-Qorti tal-Ġustizzja”).

               (2)

               Permezz tad-Deċiżjoni 2005/150/KE, Euratom (2), il-Kunsill stipula l-kondizzjonijiet u l-modalitajiet għall-preżentazzjoni u l-ipproċessar tal-kandidaturi bil-ħsieb tal-ħatra ta’ l-Imħallfin għat-Tribunal għas-Servizz Pubbliku, kif previst fl-Anness I, l-Artikolu 3(2) ta’ l-Istatut tal-Qorti tal-Ġustizzja.

               (3)

               Permezz tad-Deċiżjoni 2005/49/KE, Euratom (3), il-Kunsill stabbilixxa r-regoli tal-funzjonament tal-kumitat previst fl-Artikolu 3(3), ta’ l-Anness I ta’ l-Istatut tal-Qorti tal-Ġustizzja, (minn hawn ‘il quddiem imsejjaħ “il-Kumitat”).

               (4)

               Permezz tad-Deċiżjoni 2005/151/KE, Euratom (4) il-Kunsill ħatar il-membri tal-Kumitat.

               (5)

               Permezz tad-Deċiżjoni 2005/577/KE, Euratom (5), il-Kunsill, wara li kkonsulta l-Kumitat, ħatar is-seba’ Mħallfin tat-Tribunal għas-Servizz Pubbliku. Skond l-Artikolu 2 ta’ l-imsemmija Deċiżjoni, tlieta minn fost dawn l-Imħallfin inħatru għal perijodu ta’ tliet snin, bejn l-1 ta’ Ottubru 2005 sat-30 ta’ Settembru 2008. Konsegwentement għall-għażla bix-xorti li saret mill-President tal-Kunsill matul il-laqgħa tat-12 ta’ Ottubru 2005, il-funzjonijiet ta’ l-Imħallfin Irena BORUTA, Horstpeter KREPPEL u Sean VAN RAEPENBUSCH ser jintemmu fit-30 ta’ Settembru 2008 (6).

               (6)

               Is-sejħa pubblika għall-kandidaturi għall-ħatra ta’ tliet imħallfin fit-Tribunal għas-Servizz Pubbliku għall-perijodu mill-1 ta’ Ottubru 2008 sat-30 ta’ Settembru 2014 ġiet ippubblikata fis-7 ta’ Diċembru 2007 (7). Il-limitu ta’ żmien għall-preżentazzjoni tal-kandidaturi skada fil-25 ta’ Jannar 2008. Ġew irreġistrati tlieta u ħamsin kandidatura, kompriżi dawk tat-tliet imħallfin li ser jispiċċaw.

               (7)

               Il-Kumitat iltaqa’ fit-3 u fl-4 ta’ Marzu kif ukoll fid-9 u l-10 ta’ April 2008. Fi tmiem il-ħidma tiegħu, hu ffinalizza l-opinjoni u l-lista previsti fl-Artikolu 3(4) ta’ l-Anness I ta’ l-Istatut tal-Qorti tal-Ġustizzja. Il-lista fiha sitt kandidati.

               (8)

               Skond ir-raba’ paragrafu ta’ l-Artikolu 225 A tat-Trattat KE u r-raba’ paragrafu ta’ l-Artikolu 140B tat-Trattat, l-imħallfin tat-Tribunal għas-Servizz Pubbliku huma maħtura mill-Kunsill.

               (9)

               Konsegwentement, għandhom jinħatru tlieta mill-persuni inklużi fil-lista hawn fuq imsemmija, waqt li jiġi żgurat li jkun hemm kompożizzjoni ekwilibrata tat-Tribunal fuq bażi ġeografika l-aktar wiesgħa possibbli minn fost iċ-ċittadini ta’ l-Istati Membri u fir-rigward tas-sistemi legali nazzjonali rappreżentati, kif previst fl-Artikolu 3(1) ta’ l-Anness I ta’ l-Istatut tal-Qorti tal-Ġustizzja.

               (10)

               Id-deċiżjoni sabiex jiġu maħtura għal mandat ġdid it-tliet imħallfin li ser jintemmilhom il-mandat tat-Tribunal għas-Servizz Pubbliku hija meħuda mill-Kunsill filwaqt li jieħu kont tal-ħidma eċċezzjonali li huma wettqu matul mandat effettiv ta’ sentejn. Fl-ebda każ dan ma jikkostitwixxi preċedent,

         IDDEĊIEDA KIF ĠEJ:
   Artikolu 1
   Dawn li ġejjin huma b’dan maħtura Mħallfin tat-Tribunal tas-Servizz Pubbliku ta’ l-Unjoni Ewropea għal perijodu ta’ sitt snin, mill-1 ta’ Ottubru 2008 sat-30 ta’ Settembru 2014:

               —

               Irena BORUTA,

               —

               Horstpeter KREPPEL,

               —

               Sean VAN RAEPENBUSCH.

         Artikolu 2
   Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha fil-Ġurnal Uffiċjali ta’ l-Unjoni Ewropea.
   Artikolu 3
   Din id-Deċiżjoni għandha tiġi ppubblikata fil-Ġurnal Uffiċjali ta’ l-Unjoni Ewropea.

      Magħmula fi Brussell, 27 ta’ Ġunju 2008.

            Għall-Kunsill

            Il-President

         D. RUPEL

      (1)  ĠU L 333, 9.11.2004, p. 7.

      (2)  ĠU L 50, 23.2.2005, p. 7.

      (3)  ĠU L 21, 25.1.2005, p. 13.

      (4)  ĠU L 50, 23.2.2005, p. 9.

      (5)  ĠU L 197, 28.7.2005, p. 28.

      (6)  ĠU C 262, 21.10.2005, p. 1.

      (7)  ĠU C 295, 7.12.2007, p. 26.


title: 2009/176/KE,Euratom: Deċiżjoni tar-rappreżentanti tal-gvernijiet tal-istati membri tal- 25 ta' Frar 2009 li taħtar Imħallfin u Avukati Ġenerali għall-Qorti tal-Ġustizzja tal-Komunitajiet Ewropej

text:
               7.3.2009

               MT

               Il-Ġurnal Uffiċjali tal-Unjoni Ewropea

               L 63/13

         DEĊIŻJONI TAR-RAPPREŻENTANTI TAL-GVERNIJIET TAL-ISTATI MEMBRI
   tal-25 ta' Frar 2009
   li taħtar Imħallfin u Avukati Ġenerali għall-Qorti tal-Ġustizzja tal-Komunitajiet Ewropej
   (2009/176/KE, Euratom)
   IR-RAPPREŻENTANTI TAL-GVERNIJIET TAL-ISTATI MEMBRI TAL-UNJONI EWROPEA,
   Wara li kkunsidraw it-Trattat li jistabbilixxi l-Komunità Ewropea, u b’mod partikolari l-Artikolu 223 tiegħu,
   Wara li kkunsidraw it-Trattat li jistabbilixxi l-Komunità Ewropea tal-Enerġija Atomika, u b'mod partikolari l-Artikolu 139 tiegħu,
   Billi:

               (1)

               Il-mandati tas-Sinjuri Vassilios SKOURIS, Allan ROSAS, Koen LENAERTS, Uno LÕHMUS, Lars BAY LARSEN, is-Sinjura Rosario SILVA DE LAPUERTA, is-Sinjuri Jerzy MAKARCZYK, Endre JUHÁSZ, Marko ILEŠIČ, Ján KLUČKA, Aindrias Ó CAOIMH, is-Sinjura Camelia TOADER, is-Sur Jean-Jacques KASEL, Imħallfin, u dawk tas-Sinjuri Luís Miguel POIARES PESSOA MADURO, Dámaso RUIZ-JARABO COLOMER, is-Sinjura Juliane KOKOTT u s-Sinjura Eleanor SHARPSTON, Avukati Ġenerali tal-Qorti tal-Ġustizzja tal-Komunitajiet Ewropej, jiskadu fis-6 ta' Ottubru 2009.

               (2)

               Huwa xieraq li ssir is-sostituzzjoni parzjali tal-membri tal-Qorti tal-Ġustizzja tal-Komunitajiet Ewropej għall-perijodu mis-7 ta' Ottubru 2009 sas-6 ta' Ottubru 2015. Madanakollu, fin-nuqqas ta' proposta, il-ħatra ta' żewġt imħallfin ma tistax isseħħ ħlief f'data aktar tard,

         IDDEĊIDEW KIF ĠEJ:
   Artikolu 1
   1.   Dawn li ġejjin huma b'dan maħtura Imħallfin tal-Qorti tal-Ġustizzja tal-Komunitajiet Ewropej għall-perijodu mis-7 ta' Ottubru 2009 sas-6 ta' Ottubru 2015:

               Is-Sur Lars BAY LARSEN

               Is-Sur Aindrias Ó CAOIMH

               Is-Sur Endre JUHÁSZ

               Is-Sur Jean-Jacques KASEL

               Is-Sur Koen LENAERTS

               Is-Sur Uno LÕHMUS

               Is-Sur Allan ROSAS

               Is-Sur Marek SAFJAN

               Is-Sinjura Rosario SILVA DE LAPUERTA

               Is-Sur Vassilios SKOURIS

               Is-Sur Daniel ŠVÁBY

         2.   Dawn li ġejjin huma b'dan maħtura Avukati Ġenerali tal-Qorti tal-Ġustizzja tal-Komunitajiet Ewropej għall-perijodu mis-7 ta' Ottubru 2009 sal-6 ta' Ottubru 2015:

               Is-Sur Niilo JÄÄSKINEN

               Is-Sinjura Juliane KOKOTT

               Is-Sur Dámaso RUIZ-JARABO COLOMER

               Is-Sinjura Eleanor SHARPSTON.

         Artikolu 2
   Din id-Deċiżjoni għandha tiġi ppubblikata f'Il-Ġurnal Uffiċjali tal-Unjoni Ewropea.

      Magħmula fi Brussell, 25 ta’ Frar 2009.

            Il-President

         M. VICENOVÁ


title: Deċiżjoni tal-Kunsill 2011/273/PESK tad- 9 ta' Mejju 2011 dwar miżuri restrittivi kontra s-Sirja

text:
               10.5.2011

               MT

               Il-Ġurnal Uffiċjali tal-Unjoni Ewropea

               L 121/11

         DEĊIŻJONI TAL-KUNSILL 2011/273/PESK
   tad-9 ta' Mejju 2011
   dwar miżuri restrittivi kontra s-Sirja
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 29 tiegħu,
   Billi:

               (1)

               Fid-29 ta' April 2011, l-Unjoni Ewropea esprimiet it-tħassib serju tagħha dwar is-sitwazzjoni li qed tiżvolġi fis-Sirja u l-iskjerament ta' forzi militari u ta' sigurtà f'għadd ta' bliet Sirjani.

               (2)

               L-Unjoni kkundannat bil-qawwa r-repressjoni vjolenti, inkluż permezz tal-użu ta' munizzjon attiv, ta' protesti paċifiċi f'lokalitajiet differenti madwar is-Sirja li wasslet għall-mewt ta' diversi dimostranti, il-feriment ta' persuni u detenzjonijiet arbitrarji, u appellat lill-forzi tas-sigurtà tas-Sirja biex jeżerċitaw trażżin minflok repressjoni.

               (3)

               Fid-dawl tas-serjetà tas-sitwazzjoni, għandhom jiġu imposti miżuri restrittivi kontra s-Sirja u kontra l-persuni responsabbli mir-repressjoni vjolenti kontra l-popolazzjoni ċivili fis-Sirja.

               (4)

               Hija meħtieġa azzjoni ulterjuri mill-Unjoni sabiex jiġu implimentati ċerti miżuri,

         ADOTTA DIN ID-DEĊIŻJONI:
   Artikolu 1
   1.   Il-bejgħ, il-forniment, it-trasferiment jew l-esportazzjoni ta' armi u ta' materjal relatat ta' kull tip, inklużi armi u munizzjon, vetturi u tagħmir militari, tagħmir paramilitari u partijiet ta' rikambju għal dawk imsemmijin hawn fuq, kif ukoll tagħmir li jista' jintuża għal repressjoni interna, lis-Sirja minn ċittadini tal-Istati Membri jew mit-territorji tal-Istati Membri jew l-użu ta' bastimenti jew inġenji tal-ajru bil-bandiera tagħhom, għandhom ikunu pprojbiti, kemm jekk joriġinaw fit-territorji tagħhom jew le.
   2.   Għandu jiġi pprojbit:

               (a)

               il-provvista, b'mod dirett jew indirett, ta’ għajnuna teknika, servizzi ta’ senserija jew servizzi oħra relatati mal-oġġetti msemmija fil-paragrafu 1 jew relatati mal-provvista, il-manifatturar, il-manutenzjoni u l-użu ta’ tali oġġetti, lil kwalunkwe persuna fiżika jew ġuridika, entità jew korp fi, jew għall-użu, fis-Sirja;

               (b)

               il-provvista, b'mod dirett jew indirett, ta’ finanzjament jew għajnuna finanzjarja relatata mal-oġġetti msemmija fil-paragrafu 1, inklużi b’mod partikolari għotjiet, self u assigurazzjoni fuq kreditu għall-esportazzjoni, għal kwalunkwe bejgħ, forniment, trasferiment jew esportazzjoni ta’ tali oġġetti, jew għall-provvista ta’ għajnuna teknika relatata, servizzi ta' senserija jew servizzi oħra lil kwalunkwe persuna fiżika jew ġuridika, entità jew korp fi, jew għall-użu, fis-Sirja;

               (c)

               il-parteċipazzjoni, b'mod konxju u intenzjonat, f’attivitajiet, li l-objettiv jew l-effett tagħhom ikun li jaħarbu l-projbizzjonijiet imsemmija fil-punti (a) jew (b).

         Artikolu 2
   1.   L-Artikolu 1 ma għandux japplika għal:

               (a)

               il-forniment u l-għajnuna teknika maħsuba unikament għas-sostenn ta' jew l-użu mill-Forza tan-Nazzjonijiet Uniti Inkarigata mill-Osservanza tad-Diżimpenn (UNDOF);

               (b)

               il-bejgħ, il-forniment, it-trasferiment jew l-esportazzjoni ta’ tagħmir militari li ma joqtolx jew ta’ tagħmir li jista’ jintuża għar-repressjoni interna, maħsub biss għal użu umanitarju jew protettiv, jew għall-programmi għall-bini tal-istituzzjonijiet tan-Nazzjonijiet Uniti (NU) u l-Unjoni Ewropea, jew għal operazzjonijiet tal-Unjoni Ewropea u tan-NU ta’ maniġġar ta’ kriżijiet;

               (c)

               il-bejgħ, il-forniment, it-trasferiment jew l-esportazzjoni ta’ vetturi mhux tal-ġlied li ġew manifatturati jew mgħammra b’materjali biex jipprovdu protezzjoni ballistika, maħsuba biss għall-użu protettiv ta’ persunal tal-Unjoni Ewropea u tal-Istati Membri tagħha fis-Sirja;

               (d)

               il-provvista ta’ għajnuna teknika, servizzi ta’ senserija u servizzi oħrajn relatati ma’ tali tagħmir, jew ma’ tali programmi u operazzjonijiet;

               (e)

               il-provvista ta’ finanzjament u għajnuna finanzjarja relatati ma’ tali tagħmir jew ma’ tali programmi u operazzjonijiet;

         bil-kondizzjoni li tali esportazzjonijiet u għajnuna jkunu ġew approvati minn qabel mill-awtorità kompetenti rilevanti.
   2.   L-Artikolu 1 ma għandux japplika għal ilbies protettiv, inklużi ġkieket tal-flak u elmi militari, esportati temporanjament lejn is-Sirja minn persunal tan-NU, persunal tal-Unjoni Ewropea jew tal-Istati Membri tagħha, rappreżentanti tal-midja u ħaddiema umanitarji u dawk għall-iżvilupp u persunal assoċjat għall-użu personali tagħhom biss.
   Artikolu 3
   1.   L-Istati Membri għandhom jieħdu l-miżuri meħtieġa għall-prevenzjoni tad-dħul fi, jew it-transitu minn ġewwa, it-territorji tagħhom tal-persuni responsabbli mir-repressjoni vjolenti kontra l-popolazzjoni ċivili fis-Sirja, u l-persuni assoċjati magħhom, kif elenkati fl-Anness.
   2.   Il-paragrafu 1 ma għandux jobbliga Stat Membru biex jiċħad id-dħul fit-territorju tiegħu liċ-ċittadini tiegħu stess.
   3.   Il-paragrafu 1 għandu jkun mingħajr preġudizzju għall-każijiet fejn Stat Membru jkun marbut minn obbligu taħt id-dritt internazzjonali, jiġifieri:

               (a)

               bħala pajjiż ospitanti għal organizzazzjoni intergovernattiva internazzjonali;

               (b)

               bħala pajjiż ospitanti għal konferenza internazzjonali msejħa min-NU, jew taħt l-awspiċju tagħha;

               (c)

               taħt ftehim multilaterali li jikkonferixxi privileġġi u immunitajiet; jew

               (d)

               taħt it-Trattat ta' Konċiljazzjoni tal-1929 (il-Patt Lateran) konkluż mis-Santa Sede (Stat tal-Belt tal-Vatikan) u l-Italja.

         4.   Il-paragrafu 3 għandu jiġi kkunsidrat bħala li japplika wkoll f’każijiet fejn Stat Membru jkun pajjiż ospitanti għall-Organizzazzjoni għas-Sigurtà u l-Kooperazzjoni fl-Ewropa (OSKE).
   5.   Il-Kunsill għandu jkun infurmat debitament fil-każijiet kollha fejn Stat Membru jagħti eżenzjoni skont il-paragrafi 3 jew 4.
   6.   L-Istati Membri jistgħu jagħtu eżenzjonijiet mill-miżuri imposti taħt il-paragrafu 1 fejn l-ivvjaġġar ikun ġustifikat minħabba ħtieġa umanitarja urġenti, jew minħabba attendenza f’laqgħat intergovernattivi, inklużi dawk promossi mill-Unjoni, jew ospitati minn Stat Membru li jkollu l-Presidenza tal-OSKE, fejn isir djalogu politiku li jippromwovi direttament id-demokrazija, id-drittijiet tal-bniedem u l-istat tad-dritt fis-Sirja.
   7.   Stat Membru li jixtieq jagħti l-eżenzjonijiet imsemmija fil-paragrafu 6 għandu jinnotifika lill-Kunsill bil-miktub. L-eżenzjoni għandha titqies bħala mogħtija sakemm Membru wieħed jew aktar tal-Kunsill ma joġġezzjonax bil-miktub fi żmien jumejn ta' xogħol minn meta tiġi rċevuta l-eżenzjoni proposta. Fil-każ li membru wieħed jew aktar tal-Kunsill joġġezzjonaw, il-Kunsill, li jaġixxi b'maġġoranza kkwalifikata, jista' jiddeċiedi li jagħti l-eżenzjoni proposta.
   8.   Fil-każijiet fejn skont il-paragrafi 3, 4, 6 u 7, Stat Membru jawtorizza d-dħul, jew it-transitu, fit-territorju tiegħu tal-persuni elenkati fl-Anness, l-awtorizzazzjoni għandha tkun limitata għall-fini li għaliha tkun ingħatat u għall-persuni kkonċernati minnha.
   Artikolu 4
   1.   Il-fondi u r-riżorsi ekonomiċi kollha li jappartjenu, huma proprjetà ta’, miżmuma jew ikkontrollati mill-persuni responsabbli mir-repressjoni vjolenti fuq il-popolazzjoni ċivili fis-Sirja, u l-persuni fiżiċi jew ġuridiċi, u l-entitajiet assoċjati magħhom, kif elenkati fl-Anness, għandhom jiġu ffriżati.
   2.   L-ebda fond jew riżors ekonomiku ma għandu jsir disponibbli, direttament jew indirettament, lil jew għal benefiċċju ta’, persuni fiżiċi jew ġuridiċi jew entitajiet elenkati fl-Anness.
   3.   L-awtorità kompetenti ta' Stat Membru tista’ tawtorizza r-rilaxx ta’ ċerti fondi jew riżorsi ekonomiċi ffriżati, jew li ċerti fondi jew riżorsi ekonomiċi jsiru disponibbli, taħt tali kondizzjonijiet li hi tikkunsidra adatti, wara li tkun iddeterminat li l-fondi jew ir-riżorsi ekonomiċi kkonċernati huma:

               (a)

               meħtieġa biex jiġu sodisfatti l-ħtiġijiet bażiċi tal-persuni elenkati fl-Anness u l-membri tal-familja dipendenti minnhom, inklużi pagamenti għal ikel, kera jew garanziji ipotekarji, mediċini u trattament mediku, taxxi, primjums tal-assigurazzjoni, u ħlasijiet ta’ servizzi pubbliċi;

               (b)

               maħsuba esklussivament għall-pagament ta’ onorarji professjonali raġjonevoli u għar-rimborż ta’ spejjeż li huma assoċjati mal-provvista ta’ servizzi legali;

               (c)

               maħsuba esklussivament għall-pagament ta' tariffi jew imposti ta' servizzi għaż-żamma jew il-manutenzjoni regolari ta’ fondi jew riżorsi ekonomiċi ffriżati; jew

               (d)

               meħtieġa għal spejjeż straordinarji, bil-kondizzjoni li l-awtorità kompetenti tkun innotifikat lill-awtorità kompetenti tal-Istati Membri l-oħra u lill-Kummissjoni bir-raġunijiet li għalihom tikkunsidra li għandha tingħata awtorizzazzjoni speċifika, mill-inqas ġimgħatejn qabel l-awtorizzazzjoni.

         Stat Membru għandu jinforma lill-Istati Membri l-oħra u lill-Kummissjoni bi kwalunkwe awtorizzazzjoni li jagħti taħt dan il-paragrafu.
   4.   B'deroga mill-paragrafu 1, l-awtoritajiet kompetenti ta' Stat Membru jistgħu jawtorizzaw ir-rilaxx ta' ċerti fondi jew riżorsi ekonomiċi ffriżati, bil-kondizzjoni li jintlaħqu l-kondizzjonijiet li ġejjin:

               (a)

               il-fondi jew ir-riżorsi ekonomiċi huma s-suġġett ta' garanzija ġudizzjarja, amministrattiva jew arbitrali stabbilita qabel id-data li fiha l-persuna fiżika jew ġuridika jew entità msemmija fl-Artikolu 4(1) tkun ġiet inkluża fl-Anness jew ta’ sentenza ġudizzjarja, amministrattiva jew arbitrali mogħtija qabel dik id-data;

               (b)

               il-fondi jew ir-riżorsi ekonomiċi ser jintużaw esklussivament sabiex jintlaħqu l-pretensjonijiet żgurati minn tali garanzija jew rikonoxxuti bħala validi f'tali sentenza, fil-limiti stabbiliti mil-liġijiet u r-regolamenti applikabbli li jirregolaw id-drittijiet ta' persuni li jkollhom tali pretensjonijiet;

               (c)

               il-garanzija jew is-sentenza mhijiex għall-benefiċċju ta’ persuna fiżika jew ġuridika jew entità elenkati fl-Anness; u

               (d)

               ir-rikonoxximent li l-garanzija jew is-sentenza ma tmurx kontra l-politika pubblika fl-Istat Membru kkonċernat.

         Stat Membru għandu jinforma lill-Istati Membri l-oħra u lill-Kummissjoni bi kwalunkwe awtorizzazzjoni mogħtija skont dan il-paragrafu.
   5.   Il-paragrafu 1 ma għandux jipprevjeni persuna jew entità nominata milli tagħmel ħlas dovut taħt kuntratt li daħal fis-seħħ qabel l-elenkar ta' tali persuna jew entità, bil-kondizzjoni li l-Istat Membru rilevanti jkun iddetermina li l-ħlas ma jiġix riċevut direttament jew indirettament minn persuna jew entità msemmija fil-paragrafu 1.
   6.   Il-paragrafu 2 ma għandux japplika għaż-żieda ma’ kontijiet iffriżati ta’:

               (a)

               imgħax jew dħul ieħor fuq dawk il-kontijiet; jew

               (b)

               pagamenti dovuti skont kuntratti, ftehim jew obbligi li kienu ġew konklużi jew inħolqu qabel id-data li fiha dawn il-kontijiet saru soġġetti għal din id-Deċiżjoni,

         bil-kondizzjoni li kwalunkwe mgħax, dħul u pagamenti oħrajn bħal dawn jibqgħu soġġetti għall-paragrafu 1.
   Artikolu 5
   1.   Il-Kunsill, filwaqt li jaġixxi fuq proposta minn Stat Membru jew mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà, għandu jistabbilixxi u jemenda l-lista fl-Anness.
   2.   Il-Kunsill għandu jikkomunika d-deċiżjoni tiegħu, inklużi r-raġunijiet għall-elenkar, lill-persuna jew l-entità kkonċernata, jew direttament, jekk l-indirizz tagħha huwa magħruf, jew permezz tal-pubblikazzjoni ta’ notifika, li tipprovdi lill-persuna jew l-entità bil-possibbiltà li tippreżenta osservazzjonijiet.
   3.   Fejn jiġu ppreżentati osservazzjonijiet, jew fejn tiġi ppreżentata evidenza sostanzjali ġdida, il-Kunsill għandu jeżamina mill-ġdid id-deċiżjoni tiegħu u jinforma lill-persuna jew l-entità kkonċernata kif meħtieġ.
   Artikolu 6
   1.   L-Anness għandu jinkludi r-raġunijiet għall-elenkar tal-persuni u l-entitajiet ikkonċernati.
   2.   L-Anness għandu jinkludi wkoll, fejn disponibbli, l-informazzjoni meħtieġa sabiex jiġu identifikati l-persuni jew l-entitajiet ikkonċernati. Fir-rigward tal-persuni, tali informazzjoni tista' tinkludi l-ismijiet, inklużi l-psewdonimi, id-data u l-post ta' twelid, iċ-ċittadinanza, in-numri tal-passaport u tal-karta tal-identità, is-sess, l-indirizz jekk magħruf, u l-funzjoni jew il-professjoni. Fir-rigward tal-entitajiet, tali informazzjoni tista' tinkludi l-ismijiet, il-post u d-data tar-reġistrazzjoni, in-numru tar-reġistrazzjoni u l-post tan-negozju.
   Artikolu 7
   Sabiex jiġi mmassimizzat l-impatt tal-miżuri stipulati f'din id-Deċiżjoni, l-Unjoni għandha tħeġġeġ lil Stati terzi biex jadottaw miżuri restrittivi simili għal dawk imniżżla f’din id-Deċiżjoni.
   Artikolu 8
   Din id-Deċiżjoni għandha tapplika għal perijodu ta’ 12-il xahar. Hija għandha tinżamm taħt reviżjoni kostanti. Hija għandha tiġġedded, jew tiġi emendata kif adatt, jekk il-Kunsill iqis li l-objettivi tagħha ma ntlaħqux.
   Artikolu 9
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, id-9 ta’ Mejju 2011.

            Għall-Kunsill

            Il-President

         MARTONYI J.

      ANNESS

         Lista ta' persuni u entitajiet imsemmija fl-Artikoli 3 u 4

         Persuni

                  Isem

                  Informazzjoni ta' identifikazzjoni

                  Raġunijiet

                  Data tal-elenkar

                  1.

                  Maher Al-Assad

                  twieled fit-08.12.1967; Nru tal-passaport diplomatiku: 4138

                  Kap tar-4 diviżjoni tal-armata, membru tal-kmand ċentrali ta' Baath, direttur spiritwali tal-Gwardja repubblikana; implimentatur prinċipali tar-ripressjoni kontra d-dimostranti.

                  09.05.2011

                  2.

                  Ali Mamlouk

                  twieled fid-19.02.1946 f'Damas; Nru tal-passaport diplomatiku: 983

                  Kap tal-intelligence ġenerali; kap tal-intelligence Sirjana mill-2005; involviment fir-ripressjoni kontra d-dimostranti.

                  09.05.2011

                  3.

                  Mohammad Ibrahim Al-Chaar

                  Ministru tal-Intern tal-Gvern; involviment fir-ripressjoni kontra d-dimostranti.

                  09.05.2011

                  4.

                  Atef Najib

                  Direttur preċedenti tas-sigurtà politika f'Deraa; involviment fir-ripressjoni kontra d-dimostranti.

                  09.05.2011

                  5.

                  Hafez Makhlouf

                  twieled fit-02.04.1971 f'Damas; Nru tal-passaport diplomatiku: 2246

                  Kurunell bi tmexxija ta' unità fi ħdan l-intelligence ġenerali (General Intelligence Directorate Damascus Branch); qrib Maher al-Assad; involviment fir-ripressjoni kontra d-dimostranti.

                  09.05.2011

                  6.

                  Mohammed Dib Zeitoun

                  Kap tas-sigurtà politika; involviment fir-ripressjoni kontra d-dimostranti.

                  09.05.2011

                  7.

                  Amjad Al-Abbas

                  Kap tas-sigurtà politika f'Banyas, involviment fir-ripressjoni kontra d-dimostranti f'Baida.

                  09.05.2011

                  8.

                  Rami Makhlouf

                  twieled fl-10.07.1969 f'Damas, Nru tal-passaport 454224

                  Kummerċjant Sirjan. Persuna assoċjata ma' Maher Al-Assad; jiffinanzja r-reġim u jippermetti r-ripressjoni kontra d-dimostranti.

                  09.05.2011

                  9.

                  Abd Al-Fatah Qudsiyah

                  Kap tal-Intelligence Militari Sirjana u bħala tali involut fir-ripressjoni kontra l-popolazzjoni ċivili.

                  09.05.2011

                  10.

                  Jamil Hassan

                  Kap tal-Intelligence tal-Forza tal-Ajru Sirjana u bħala tali involut fir-ripressjoni kontra l-popolazzjoni ċivili.

                  09.05.2011

                  11.

                  Rustum Ghazali

                  Kap tal-Intelligence Militari Sirjana tal-Fergħa tal-Kampanja ta' Damasku u bħala tali involut fir-ripressjoni kontra l-popolazzjoni ċivili.

                  09.05.2011

                  12.

                  Fawwaz Al-Assad

                  Involut fir-ripressjoni kontra l-popolazzjoni ċivili bħala parti mill-milizzja ta' Shabiha.

                  09.05.2011

                  13.

                  Mundir Al-Assad

                  Involut fir-ripressjoni kontra l-popolazzjoni ċivili bħala parti mill-milizzja ta' Shabiha.

                  09.05.2011


title: 2012/258/UE: Deċiżjoni tal-Bank Ċentrali Ewropew tas- 26 ta’ April 2012 li temenda d-Deċiżjoni BĊE/2010/22 dwar il-proċedura għall-akkreditazzjoni tal-kwalità għall-manifatturi ta’ karti tal-flus tal-euro (BĊE/2012/7)

text:
               15.5.2012

               MT

               Il-Ġurnal Uffiċjali tal-Unjoni Ewropea

               L 126/13

         DEĊIŻJONI TAL-BANK ĊENTRALI EWROPEW
   tas-26 ta’ April 2012
   li temenda d-Deċiżjoni BĊE/2010/22 dwar il-proċedura għall-akkreditazzjoni tal-kwalità għall-manifatturi ta’ karti tal-flus tal-euro
   (BĊE/2012/7)
   (2012/258/UE)
   IL-KUNSILL GOVERNATTIV TAL-BANK ĊENTRALI EWROPEW,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 128(1) tiegħu,
   Wara li kkunsidra l-Istatut tas-Sistema Ewropea tal-Banek Ċentrali u tal-Bank Ċentrali Ewropew, u b’mod partikolari l-Artikolu 16 tiegħu,
   Wara li kkunsidra d-Deċiżjoni BĊE/2010/22 tal-25 ta’ Novembru 2010 dwar il-proċedura għall-akkreditazjoni tal-kwalità għall-manifatturi ta’ karti tal-flus tal-euro (1), u b’mod partikolari l-Artikoli 2(4), 7 u 10 tiegħu,
   Billi:

               (1)

               Il-kompetenza tal-Bord Eżekuttiv biex jiddeċìedi dwar akkreditazzjonijiet taħt Artikolu 2(4) ta’ Deċiżjoni BĊE/2010/22 hija ddelegata lilu mill-Kunsill Governattiv skont l-Artikolu 12.1, paragrafu 2 tal-Istatut tas-Sistema Ewropea tal-Banek Ċentrali u tal-Bank Ċentrali Ewropew.

               (2)

               Il-proċedura għall-għoti, it-tiġdid u l-estensjoni tal-akkreditazzjoni tal-kwalità stipulata fid-Deċiżjoni BĊE/2010/22 għandha tiġi emendata sabiex tippermetti l-ipproċessar aktar ta’ malajr ta’ talbiet għall-akkreditazzjoni tal-kwalità, u b’hekk tiżgura l-għoti, it-tiġdid jew l-estensjoni f’waqtha tal-akkreditazzjoni, u biex ittaffi l-piż amministrattiv fuq il-Bord Eżekuttiv tal-Bank Ċentrali Ewropew (BĊE).

               (3)

               Għal dan il-għan, għandu jkun possibbli għall-Bord Eżekuttiv li jissubdelega l-kompetenza biex jittieħdu deċiżjonijiet fir-rigward tal-akkreditazzjoni ta’ rutina lil wieħed jew aktar mill-membri tiegħu. Is-subdelega m’għandhiex, madankollu, tkopri l-kompetenza biex jingħataw eżenzjonijiet, jiġu miċħuda talbiet għall-akkreditazzjoni, u biex jiġu sospiżi jew revokati l-akkreditazzjonijiet.

               (4)

               Id-Deċiżjoni BĊE/2010/22 għandha għalhekk tiġi emendata f’dan is-sens,

         ADOTTA DIN ID-DEĊIŻJONI:
   Artikolu 1
   Emenda
   L-Artikolu 2(4) tad-Deċiżjoni BĊE/2010/22 huwa mibdul b’dan li ġej:

      “4.   Il-Bord Eżekuttiv għandu jkun kompetenti biex jieħu d-deċiżjonijiet kollha fir-rigward tal-akkreditazzjoni tal-kwalità ta’ manifattur, waqt li jqis il-fehmiet tal-Kumitat tal-Karti tal-Flus, u għandu jinforma lill-Kunsill Governattiv b'dan. Il-Bord Eżekuttiv jista’ jiddeċiedi li jissubdelega l-poteri biex jagħti, jġedded jew jestendi din l-akkreditazzjoni skont l-Artikolu 3(4), l-Artikolu 4(3) u l-Artikoli 7 u 10 lil wieħed jew aktar mill-membri tiegħu.”

   Artikolu 2
   Dħul fis-seħħ
   Din id-Deċiżjoni għandha tidħol fis-seħħ fil-jum wara l-pubblikazzjoni tagħha f’Il-Ġurnal Uffiċjali tal-Unjoni Ewropea.

      Magħmul fi Frankfurt am Main, is-26 ta’ April 2012.

            Il-President tal-BĊE

         Mario DRAGHI

      (1)  GU L 330, 15.12.2010, p. 14.


title: 2011/387/UE: Deċiżjoni tal-Kunsill tat- 28 ta’ Ġunju 2011 dwar it-tnedija ta’ skambju awtomatizzat ta’ data fir-rigward ta’ Data dwar ir-Reġistrazzjoni tal-Vetturi (VRD) fis-Slovenja

text:
               1.7.2011

               MT

               Il-Ġurnal Uffiċjali tal-Unjoni Ewropea

               L 173/9

         DEĊIŻJONI TAL-KUNSILL
   tat-28 ta’ Ġunju 2011
   dwar it-tnedija ta’ skambju awtomatizzat ta’ data fir-rigward ta’ Data dwar ir-Reġistrazzjoni tal-Vetturi (VRD) fis-Slovenja
   (2011/387/UE)
   IL-KUNSILL TAL-UNJONI EWROPEA,
   Wara li kkunsidra d-Deċiżjoni tal-Kunsill 2008/615/ĠAI tat-23 ta’ Ġunju 2008 dwar it-titjib tal-kooperazzjoni transkonfinali, b’mod partikolari fil-ġlieda kontra t-terroriżmu u l-kriminalità transkonfinali (1), u b’mod partikolari l-Artikolu 25 tagħha,
   Wara li kkunsidra d-Deċiżjoni tal-Kunsill 2008/616/ĠAI tat-23 ta’ Ġunju 2008 dwar l-implimentazzjoni tad-Deċiżjoni 2008/615/ĠAI dwar it-titjib tal-koperazzjoni transkonfinali, b’mod partikolari fil-ġlieda kontra t-terroriżmu u l-kriminalità transkonfinali (2), b’mod partikolari l-Artikolu 20 u l-Kapitolu 4 tal-Anness tagħha,
   Billi:

               (1)

               F’konformità mal-Protokoll dwar id-Dispożizzjonijiet Transitorji anness mat-Trattat dwar l-Unjoni Ewropea, mat-Trattat dwar il-Funzjonament tal-Unjoni Ewropea u mat-Trattat li jistabbilixxi l-Komunità Ewropea tal-Enerġija Atomika, l-effetti ġuridiċi tal-atti tal-istituzzjonijiet, il-korpi, l-uffiċċji u l-aġenziji tal-Unjoni adottati qabel id-dħul fis-seħħ tat-Trattat ta’ Lisbona huma ppreservati sakemm dawk l-atti jiġu rmħassra, annullati jew emendati fl-implimentazzjoni tat-Trattati.

               (2)

               Konformement ma’ dan, l-Artikolu 25 tad-Deċiżjoni 2008/615/ĠAI huwa applikabbli u l-Kunsill għandu jiddeċiedi unanimament jekk l-Istati Membri implimentawx id-dispożizzjonijiet tal-Kapitolu 6 ta’ dik id-Deċiżjoni.

               (3)

               L-Artikolu 20 tad-Deċiżjoni 2008/616/ĠAI jipprevedi li d-deċiżjonijiet imsemmija fl-Artikolu 25(2) tad-Deċiżjoni 2008/615/ĠAI għandhom jittieħdu abbazi ta’ rapport ta’ evalwazzjoni bbażat fuq kwestjonarju. Fir-rigward tal-iskambju awtomatizzat ta’ data f’konformità mal-Kapitolu 2 tad-Deċiżjoni 2008/615/ĠAI, ir-rapport ta’ evalwazzjoni għandu jiġi bbażat fuq żjara ta’ evalwazzjoni u eżerċizzju pilota.

               (4)

               F’konformità mal-Kapitolu 4, il-punt 1.1, tal-Anness tad-Deċiżjoni 2008/616/ĠAI, il-kwestjonarju mfassal mill-Grupp ta’ Ħidma rilevanti tal-Kunsill jikkonċerna kull wieħed mill-iskambji awtomatizzati ta’ data u għandu jimtela minn Stat Membru hekk kif huwa jemmen li huwa jissodisfa l-prerekwiżiti għall-kondiviżjoni tad-data fil-kategorija rilevanti ta’ data.

               (5)

               Is-Slovenja kkompletat il-kwestjonarju dwar il-protezzjoni tad-data u l-kwestjonarju dwar id-Data dwar ir-Reġistrazzjoni tal-Vetturi (VRD).

               (6)

               Twettaq eżerċizzju pilota b’suċċess mis-Slovenja mal-Pajjiżi l-Baxxi, bil-ħsieb li jiġu evalwati r-riżultati tal-kwestjonarju dwar id-Data dwar il-VRD.

               (7)

               Saret żjara ta’ evalwazzjoni fis-Slovenja u tħejja rapport dwar iż-żjara ta’ evalwazzjoni mill-grupp ta’ evalwazzjoni Belġjan/Olandiż u ntbagħat lill-Grupp ta’ Ħidma rilevanti tal-Kunsill bil-ħsieb li jiġi evalwat il-kwestjonarju li jikkonċerna l-VRD.

               (8)

               Ġie ppreżentat lill-Kunsill rapport ta’ evalwazzjoni ġenerali, li jagħti sintesi tar-riżultati tal-kwestjonarju, taż-żjara ta’ evalwazzjoni u tal-eżerċizzju pilota l-VRD,

         ADOTTA DIN ID-DEĊIŻJONI:
   Artikolu 1
   Għall-finijet ta’ tfittxija awtomatizzata ta’ data dwar ir-reġistrazzjoni tal-vetturi, is-Slovenja implimentat bis-sħiħ id-dispożizzjonijiet ġenerali dwar il-protezzjoni tad-data tal-Kapitolu 6 tad-Deċiżjoni 2008/615/ĠAI u hija intitolata li tirċievi u tipprovdi data personali f’konformità mal-Artikolu 12 ta’ dik id-Deċiżjoni mid-data tad-dħul fis-seħħ ta’ din id-Deċiżjoni.
   Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fil-Lussemburgu, it-28 ta’ Ġunju 2011.

            Għall-Kunsill

            Il-President

         FAZEKAS S.

      (1)  ĠU L 210, 6.8.2008, p. 1.

      (2)  ĠU L 210, 6.8.2008, p. 12.


title: 2009/208/KE: Deċiżjoni tal-Parlament Ewropew tat- 22 ta' April 2008 dwar l-għeluq tal-kontijiet taċ-Ċentru Ewropew għall-Monitoraġġ dwar id-Drogi u d-Dipendenza fuq id-Drogi għas-sena finanzjarja 2006

text:
               31.3.2009

               MT

               Il-Ġurnal Uffiċjali tal-Unjoni Ewropea

               L 88/141

         DEĊIŻJONI TAL-PARLAMENT EWROPEW
   tat-22 ta' April 2008
   dwar l-għeluq tal-kontijiet taċ-Ċentru Ewropew għall-Monitoraġġ dwar id-Drogi u d-Dipendenza fuq id-Drogi għas-sena finanzjarja 2006
   (2009/208/KE)
   IL-PARLAMENT EWROPEW,
   wara li kkunsidra l-kontijiet annwali finali taċ-Ċentru Ewropew ta' Monitoraġġ għad-Drogi u d-Dipendenza mid-Drogi għas-sena finanzjarja 2006 (1),
   wara li kkunsidra r-rapport tal-Qorti tal-Awdituri dwar il-kontijiet annwali finali taċ-Ċentru Ewropew ta' Monitoraġġ għad-Drogi u d-Dipendenza mid-Drogi għas-sena finanzjarja 2006, flimkien mat-tweġibiet taċ-Ċentru (2),
   wara li kkunsidra r-rakkomandazzjoni tal-Kunsill tat-12 ta' Frar 2008 (5843/2008 – C6-0084/2008),
   wara li kkunsidra t-Trattat li jistabbilixxi l-KE, u b'mod partikolari l-Artikolu 276 tiegħu,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta' Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (3), u b'mod partikolari l-Artikolu 185 tiegħu,
   wara li kkunsidra r-Regolament (KE) Nru 1920/2006 tal-Parlament Ewropew u tal-Kunsill tat-12 ta' Diċembru 2006 dwar iċ-Ċentru Ewropew ta' Monitoraġġ għad-Drogi u d-Dipendenza mid-Drogi (4), u b'mod partikulari l-Artikolu 15 tiegħu,
   wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta' Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 (5), u b'mod partikulari l-Artikolu 94 tiegħu,
   wara li kkunsidra l-Artikolu 71 u l-Anness V tar-Regoli ta' Proċedura tiegħu,
   wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Libertajiet Ċivili, il-Ġustizzja u l-Intern (A6-0116/2008),

               1.

               Jinnota li l-kontijiet annwali finali taċ-Ċentru Ewropew ta' Monitoraġġ għad-Drogi u d-Dipendenza mid-Drogi huma kif annessi mar-rapport tal-Qorti tal-Awdituri;

               2.

               Japprova l-għeluq tal-kontijiet taċ-Ċentru Ewropew ta' Monitoraġġ għad-Drogi u d-Dipendenza mid-Drogi għas-sena finanzjarja 2006;

               3.

               Jagħti istruzzjonijiet lill-President tiegħu biex jgħaddi din id-deciżjoni lid-Direttur taċ-Ċentru Ewropew ta' Monitoraġġ għad-Drogi u d-Dipendenza mid-Drogi, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Hans-Gert PÖTTERING

            Is-Segretarju Ġenerali

         Harald RØMER

      (1)  ĠU C 261, 31.10.2007, p. 67

      (2)  ĠU C 309, 19.12.2007, p. 128.

      (3)  ĠU L 248, 16.9.2002, p. 1.

      (4)  ĠU L 376, 27.12.2006, p. 1.

      (5)  ĠU L 357, 31.12.2002, p. 72.


title: 2011/585/UE: Deċiżjoni tal-Parlament Ewropew tal- 10 ta’ Mejju 2011 dwar l-għeluq tal-kontijiet tal-Aġenzija Ewropea għall-Mediċini għas-sena finanzjarja 2009

text:
               27.9.2011

               MT

               Il-Ġurnal Uffiċjali tal-Unjoni Ewropea

               L 250/180

         DEĊIŻJONI TAL-PARLAMENT EWROPEW
   tal-10 ta’ Mejju 2011
   dwar l-għeluq tal-kontijiet tal-Aġenzija Ewropea għall-Mediċini għas-sena finanzjarja 2009
   (2011/585/UE)
   IL-PARLAMENT EWROPEW,

               —

               wara li kkunsidra l-kontijiet annwali finali tal-Aġenzija Ewropea għall-Mediċini għas-sena finanzjarja 2009,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea għall-Mediċini għas-sena finanzjarja 2009, flimkien mat-tweġibiet tal-Aġenzija (1),

               —

               wara li kkunsidra r-rakkomandazzjoni tal-Kunsill tal-15 ta’ Frar 2011 (05892/2011 — C7-0052/2011),

               —

               wara li kkunsidra l-Artikolu 276 tat-Trattat KE, u l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra r-Regolament (KE) Nru 726/2004 tal-Parlament Ewropew u tal-Kunsill tad-31 ta’ Marzu 2004 (3) li jistabbilixxi l-Aġenzija Ewropea għall-Mediċini, u b’mod partikolari l-Artikolu 68 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar il-qafas ta’ Regolament Finanzjarju għall-entitajiet imsemmija fl-Artikolu 185 tar-Regolament tal-Kunsill (KE, Euratom) Nru 1605/2002 rigward ir-Regolament Finanazjarju applikabbli għall-baġit ġenerali tal-Komunitajiet Ewropej (4), u b’mod partikolari l-Artikolu 94 tiegħu,

               —

               wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Ambjent, is-Saħħa Pubblika u s-Sikurezza tal-Ikel (A7-0153/2011),

               1.

               Jipposponi l-għeluq tal-kontijiet tal-Aġenzija Ewropea għall-Mediċini għas-sena finanzjarja 2009;

               2.

               Jagħti istruzzjonijiet lill-President tiegħu biex jgħaddi din id-deciżjoni lid-direttur eżekuttiv tal-Aġenzija Ewropea għall-Mediċini, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Jerzy BUZEK

            Is-Segretarju Ġenerali

         Klaus WELLE

      (1)  ĠU C 338, 14.12.2010, p. 28.

      (2)  ĠU L 248, 16.9.2002, p. 1.

      (3)  ĠU L 136, 30.4.2004, p. 1.

      (4)  ĠU L 357, 31.12.2002, p. 72.


title: 2013/152/UE: Deċiżjoni tal-Kunsill tal- 21 ta’ Marzu 2013 dwar it-tnedija ta’ skambju awtomatizzat ta’ data fir-rigward ta’ data dwar id-DNA f’Malta

text:
               26.3.2013

               MT

               Il-Ġurnal Uffiċjali tal-Unjoni Ewropea

               L 86/20

         DEĊIŻJONI TAL-KUNSILL
   tal-21 ta’ Marzu 2013
   dwar it-tnedija ta’ skambju awtomatizzat ta’ data fir-rigward ta’ data dwar id-DNA f’Malta
   (2013/152/UE)
   IL-KUNSILL TAL-UNJONI EWROPEA,
   Wara li kkunsidra d-Deċiżjoni tal-Kunsill 2008/615/ĠAI tat-23 ta’ Ġunju 2008 dwar it-titjib tal-koperazzjoni transkonfinali, b’mod partikolari fil-ġlieda kontra t-terroriżmu u l-kriminalità transkonfinali (1), u b’mod partikolari l-Artikolu 2(3) u l-Artikolu 25 tagħha,
   Wara li kkunsidra d-Deċiżjoni tal-Kunsill 2008/616/ĠAI tat-23 ta’ Ġunju 2008 dwar l-implimentazzjoni tad-Deċiżjoni 2008/615/ĠAI (2), u b’mod partikolari l-Artikolu 20 u l-Kapitolu 4 tal-Anness tagħha,
   Billi:

               (1)

               Taħt il-Protokoll dwar id-Dispożizzjonijiet Transitorji anness mat-Trattat dwar l-Unjoni Ewropea, mat-Trattat dwar il-Funzjonament tal-Unjoni Ewropea u mat-Trattat li jistabbilixxi l-Komunità Ewropea tal-Enerġija Atomika, l-effetti ġuridiċi tal-atti tal-istituzzjonijiet, korpi, uffiċċji u aġenziji tal-Unjoni adottati qabel id-dħul fis-seħħ tat-Trattat ta’ Lisbona huma ppreservati sa meta dawk l-atti jiġu mħassra, annullati jew emendati fl-implimentazzjoni tat-Trattati.

               (2)

               Konsegwentement, l-Artikolu 25 tad-Deċiżjoni 2008/615/ĠAI huwa applikabbli u l-Kunsill irid jiddeċiedi unanimament jekk l-Istati Membri implimentawx id-dispożizzjonijiet tal-Kapitolu 6 ta’ dik id-Deċiżjoni.

               (3)

               L-Artikolu 20 tad-Deċiżjoni 2008/616/ĠAI jipprovdi li d-deċiżjonijiet imsemmija fl-Artikolu 25(2) tad-Deċiżjoni 2008/615/ĠAI għandhom jittieħdu abbażi ta’ rapport ta’ evalwazzjoni bbażat fuq kwestjonarju. Fir-rigward tal-iskambju awtomatizzat ta’ data f’konformità mal-Kapitolu 2 tad-Deċiżjoni 2008/615/ĠAI, ir-rapport ta’ evalwazzjoni għandu jiġi bbażat fuq żjara ta’ evalwazzjoni u prova pilota.

               (4)

               Malta informat lis-Segretarjat Ġenerali tal-Kunsill dwar il-fajls nazzjonali tal-analiżi tad-DNA li għalihom japplikaw l-Artikoli 2 sa 6 tad-Deċiżjoni 2008/615/ĠAI u l-kondizzjonijiet għal tiftix awtomatizzat kif imsemmi fl-Artikolu 3(1) ta’ dik id-Deċiżjoni f’konformità mal-Artikolu 36(2) ta’ dik id-Deċiżjoni.

               (5)

               Taħt il-punt 1.1 tal-Kapitolu 4 tal-Anness tad-Deċiżjoni 2008/616/ĠAI, il-kwestjonarju mfassal mill-Grupp ta’ Ħidma rilevanti tal-Kunsill jikkonċerna kull wieħed mill-iskambji awtomatizzati ta’ data u għandu jintwieġeb minn Stat Membru hekk kif huwa jemmen li huwa jissodisfa l-prerekwiżiti għall-kondiviżjoni tad-data fil-kategorija rilevanti ta’ data.

               (6)

               Malta lestiet il-kwestjonarju dwar il-protezzjoni tad-data u l-kwestjonarju dwar l-iskambju tad-data dwar id-DNA.

               (7)

               Saret b’suċċess prova pilota minn Malta mal-Awstrija.

               (8)

               Saret żjara ta’ evalwazzjoni f’Malta u sar rapport dwar iż-żjara ta’ evalwazzjoni mill-iskwadra ta’ evalwazzjoni Awstrijaka li ntbagħat lill-Grupp ta’ Ħidma rilevanti tal-Kunsill.

               (9)

               Ġie ppreżentat lill-Kunsill rapport ta’ evalwazzjoni ġenerali, li jagħti sintesi tar-riżultati tal-kwestjonarju, taż-żjara ta’ evalwazzjoni u tal-prova pilota fir-rigward tal-iskambju tad-data dwar id-DNA,

         ADOTTA DIN ID-DEĊIŻJONI:
   Artikolu 1
   Għall-finijiet ta’ tiftix u paragunar awtomatizzati tad-data dwar id-DNA, Malta implimentat b’mod sħiħ id-dispożizzjonijiet ġenerali dwar il-protezzjoni tad-data tal-Kapitolu 6 tad-Deċiżjoni 2008/615/ĠAI u hija intitolata li tirċievi u tipprovdi data personali taħt l-Artikoli 3 u 4 ta’ dik id-Deċiżjoni mill-jum tad-dħul fis-seħħ ta’ din id-Deċiżjoni.
   Artikolu 2
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, il-21 ta’ Marzu 2013.

            Għall-Kunsill

            Il-President

         P. HOGAN

      (1)  ĠU L 210, 6.8.2008, p. 1.

      (2)  ĠU L 210, 6.8.2008, p. 12.


title: Deċiżjoni tal-Kummissjoni tat- 28 ta' Frar 2007 li tistabbilixxi Tim Veterinarju Komunitarju ta' Emerġenza sabiex jgħin lill-Kummissjoni fl-appoġġ għall-Istati Membri u pajjiżi terzi fi kwistjonijiet veterinarji marbuta ma' ċertu mard ta' l-annimali

text:
               24.8.2007

               MT

               Il-Ġurnal Uffiċjali ta’ l-Unjoni Ewropea

               305

         DEĊIŻJONI TAL-KUMMISSJONI
   tat-28 ta' Frar 2007
   li tistabbilixxi Tim Veterinarju Komunitarju ta' Emerġenza sabiex jgħin lill-Kummissjoni fl-appoġġ għall-Istati Membri u pajjiżi terzi fi kwistjonijiet veterinarji marbuta ma' ċertu mard ta' l-annimali
   (2007/142/KE)
   IL-KUMMISSJONI TAL-KOMUNITAJIET EWROPEJ
   Wara li kkunsidrat it-Trattat li jistabbilixxi l-Komunità Ewropea,
   Billi:

               (1)

               Fil-każ ta' tifqigħat ta' ċertu mard ta' l-annimali, jew suspetti dwar dan, il-Kummissjoni hija meħtieġa tipprovdi għajnuna lill-Istati Membri u lil pajjiżi terzi permezz ta' għarfien espert b'ħafna esperjenza fil-qasam ta' l-epdemjoloġija veterinarja. Id-disponibbiltà ta' l-esperjenza Komunitarja ġiet affrontat fil-kuntest tal-Kunsill ta' l-Agrikoltura u s-Sajd.

               (2)

               Id-disponibbiltà fil-pront ta' għarfien tekniku espert sod fil-qasam veterinarju hija meħtieġa għall-Kummissjoni sabiex tkun tista' taqdi dmirijietha, partikolarment fil-każ ta' tifqigħat kbar ta' dak il-mard ta' l-annimali.

               (3)

               Tim speċjalizzat ta' esperti jipprovdi għarfien espert u appoġġ b'mod aktar effiċjenti, bħalma hu t-Tim Veterinarju Komunitarju ta' Emerġenza, li l-Membri tiegħu jagħmlu mezz li jkunu disponibbli għall-Kummissjoni meta jintalbu jagħmlu dan. Tim bħal dan għandu jkun stabbilit u r-rwol u x-xogħolijiet tiegħu għandhom jiġu definiti.

               (4)

               Sabiex it-Tim Veterinarju Komunitarju ta' Emerġenza jkun jista' jipprovdi l-għajnuna teknika veterinarja li tesiġi l-Kummissjoni, l-membri tiegħu jistgħu jintbagħtu fl-Istati Membri jew il-pajjiżi terzi kkonċernati. F'dak il-każ il-membri għandhom joperaw f'koperazzjoni ma' l-awtoritjiet kompetenti ta' l-Istat Membru jew il-pajjiż terz ikkonċernat.

               (5)

               It-Tim Veterinarju Komunitarju ta' Emerġenza għandu jaħdem, kif jixraq f'koperazzjoni fil-qrib ma' gruppi ta' esperti internazzjonali oħra, bħalma huma ċ-Ċentru Ewropew għall-Prevenzjoni u l-Kontroll tal-Mard (ECDC), l-Organizzazzjoni Internazzjonali għall-Mard Epiżootiku (OIE), l-Organizzazzjoni għall-Ikel u l-Agrikoltura (FAO), u l-Organizzazzjoni Dinjija tas-Saħħa (WHO) sabiex jiżgura li l-għarfien espert disponibbli jintuża bl-aktar mod effettiv,

         IDDEĊIDIET KIF ĠEJ:
   Artikolu 1
   1.   Tim Veterinarju Komunitarju ta' Emerġenza magħmul minn esperti jinħoloq (“it-tim”) sabiex jipprovdi għajnuna teknika veterinarja dwar miżuri ta' kontroll marbuta mal-mard soġġett għan-notifikazzjoni elenkata fl-Anness I tad-Direttiva tal-Kunsill 82/894/KEE (1) (“il-mard”)
   2.   Il-Membri tat-Tim għandhom ikunu nnominati minn fost esperti fil-qasam ta' l-epidemjoloġija veterinarja, il-viroloġija, in-natura selvaġġa, il-ġestjoni ta' programmi ta' qerda, dijanjostiċi laboratorji, l-organizzazzjoni tas-servizzi veterinarji u l-qafas regolatorju, komunikazzjoni tar-riskji, ġestjoni u kull qasam rilevanti ieħor għall-kontroll tal-mard ta' l-annimali.
   Artikolu 2
   1.   It-tim għandu jgħin lill-Kummissjoni fi kwistjonijiet veterinarji tekniċi marbuta mal-miżuri ta' kontroll tal-mard ta' l-annimali li għandhom jittieħdu fil-każ ta' tifqigħat tal-mard jew suspett dwar dan.
   Għajnuna bħal din għandha tinkludi, b'mod partikolari:

               (a)

               għajnuna xjentifika, teknika u maniġerjali fuq il-post fir-rigward tas-sorveljanza, l-monitoraġġ, il-kontroll u l-qerda tal-mard, f'koperazzjoni ma' l-awtoritajiet kompetenti ta' l-Istat Membru jew pajjiż terz ikkonċernat minn tifqigħat tal-mard jew suspett dwar dan;

               (b)

               pariri xjentifiċi speċifiċi dwar il-metodi dijanjostiċi xierqa u investigazzjonijiet epidemjoloġiċi f'koordinazzjoni mal-Laboratorju Komunitarju ta' Referenza kif elenkat fl-Anness VII tar-Regolament (KE) Nru 882/2004 (2) u ma' laboratorji ta' referenza oħra, kif jixraq;

               (ċ)

               għajnuna speċifika sabiex tiġi żgurata l-koordinazzjoni fost is-servizzi veterinarji ta' l-Istati Membri u l-pajjiżi terzi u mal-Laboratorju Komunitarju ta' Referenza kif elenkat fl-Anness VII tar-Regolament (KE) Nru 882/2004 u ma' laboratorji ta' referenza oħra, kif jixraq;

         2.   Il-Kummissjoni tista' tippubblika fuq il-websajt tagħha rapport sommarju ta' l-attivitajiet tat-tim u kwalunkwe konklużjoni jew dokument ta' ħidma mill-attivitajiet tat-tim.
   Artikolu 3
   1.   Kull sena, mhux aktar tard mill-1 ta' Ġunju, u għall-ewwel darba mhux aktar tard minn 30 ġurnata mid-data ta' pubblikazzjoni ta' din id-Deċiżjoni fil-Ġurnal Uffiċjali ta' l-Unjoni Ewropea, l-Istati Membri għandhom iressqu l-lista ta' l-esperti li jipproponu għad-deżinjazzjoni bħala membri tat-tim għas-sena kalendarja li jmiss lill-Kummissjoni.
   F'dik l-okkażjoni, l-Istati Membri għandhom jipprovdu l-informazzjoni xierqa kollha dwar il-profil professjonali u l-qasam ta' għarfien għal kull wieħed mill-esperti proposti.
   2.   Il-membri tat-tim għandhom jinħatru mill-Kummissjoni minn fost esperti proposti mill-Istati Membri.
   Kull sena, sa mhux aktar tard mill-1 ta' Novembru, il-Kummissjoni għandha tinforma lill-Istati Membri fil-qafas tal-Kumitat Permanenti dwar il-Katina Alimentari u s-Saħħa ta' l-Annimali dwar il-lista aġġornata tal-membri tat-tim.
   Il-Kummissjoni għandha tippubblika dik il-lista aġġornata fuq il-websajt tagħha.
   L-ismijiet tal-membri għandhom jinġabru, jiġu pproċessati u ppubblikati skond ir-Regolament (KE) Nru 45/2001 tal-Parlament Ewropew u tal-Kunsill (3).
   Il-Membri li ma jkunux jistgħu jibqgħu jagħtu sehem effettiv lill-attivitajiet tat-tim jew li jirriżenjaw jew li ma jirrispettawx ir-regoli stipulati fl-Artikolu 4 ta' din id-Deċiżjoni jew l-Artikolu 287 tat-Trattat li jistabbilixxi l-Komunità Ewropea jistgħu jiġu sostitwiti.
   Artikolu 4
   It-tim għandu jikkonforma mar-regoli proċedurali stabbiliti mis-servizzi tal-Kummissjoni abbażi tar-regoli proċedurali standard għall-gruppi ta' l-esperti.
   Dawk ir-regoli proċedurali għandhom jiġu ppubblikati fuq il-websajt tal-Kummissjoni.
   Artikolu 5
   Il-membri tat-tim għandhom:

               (a)

               fuq talba mill-Kummissjoni, jkunu disponibbli fi kwalunkwe ħin mingħajr ma jkunu avżati ħafna qabel;

               (b)

               iżommu għalihom it-tagħrif li jiksbu b'riżultat ta' xogħol it-tim meta jiġu infurmati li tagħrif bħal dan huwa kunfidenzjali.

         Artikolu 6
   L-Istati Membri għandhom ikunu intitolati għall-indennizzi għall-parteċipazzjoni tagħhom fl-attivitajiet fuq il-post tat-tim u għar-rwol ta' Mexxej tat-tim jew Rapporteur għall-missjoni dwar kwestjoni speċifika, kif inhu previst fl-Anness ma' din id-Deċiżjoni.
   Ir-rimborsi ta' spejjeż ta' vjaġġar ta' affarijiet ta' kuljum għandhom jiġu rimbursati mill-Kummissjoni skond ir-regoli għar-rimbors ta' vjaġġar, spejjeż ta' kuljum u spejjeż oħra għal esperti barranin tat-“Taqsima Esperti”, fi ħdan l-Uffiċċju għall-Amministrazzjoni u l-Ħlas ta' Allokazzjoni Individwali tal-Kummissjoni Ewropea.

      Magħmul fi Brussell, 28 ta' Frar 2007.

            Għall-Kummissjoni

         Markos KYPRIANOU

            Membru tal-Kummissjoni

      (1)  ĠU L 378, 31.12.1982, p. 58.

      (2)  ĠU L 165, 30.4.2004, p. 1 kif koreġuta (ĠU L 191, 28.5.2004, p. 1).

      (3)  ĠU L 8, 12.1.2001, p. 1.

      ANNESS
      INDENNIZZI
      Il-membri tat-tim għandhom ikunu intitolati għall-indennizzi għall-parteċipazzjoni tagħhom fl-attivitajiet ta' fuq il-post kif ġej:

                  Għall-parteċipazzjoni fl-attivitajiet ta' fuq il-post tat-tim:

                              —

                              EUR 300 għall-kull ġurnata ta' parteċipazzjoni sħiħa jew EUR 150 għall-parteċipazzjoni ta' filgħodu jew filgħaxija jew f'laqgħa esterna li hija konnessa max-xogħol tat-tim.

                  Għar-rwol bħala Mexxej tat-tim jew Rapporteur għall-attivitajiet li jeħtieġu mhux inqas minn ġurnata xogħol waħda u bil-kunsens bil-miktub minn qabel tal-Kummissjoni:

                              —

                              EUR 300.


title: Deċiżjoni (UE) 2015/716 tal-Bank Ċentrali Ewropew tat-12 ta' Frar 2015 li temenda d-Deċiżjoni BĊE/2004/2 li tadotta r-Regoli tal-Proċedura tal-Bank Ċentrali Ewropew (BĊE/2015/8)

text:
               5.5.2015

               MT

               Il-Ġurnal Uffiċjali tal-Unjoni Ewropea

               L 114/11

         DEĊIŻJONI (UE) 2015/716 TAL-BANK ĊENTRALI EWROPEW
   tat-12 ta' Frar 2015
   li temenda d-Deċiżjoni BĊE/2004/2 li tadotta r-Regoli tal-Proċedura tal-Bank Ċentrali Ewropew (BĊE/2015/8)
   IL-KUNSILL GOVERNATTIV TAL-BANK ĊENTRALI EWROPEW,
   Wara li kkunsidra l-Istatut tas-Sistema Ewropea tal-Banek Ċentrali u tal-Bank Ċentrali Ewropew (minn hawn 'il quddiem l-“Istatut tas-SEBĊ”), u b'mod partikolari l-Artikolu 12.3 tiegħu,
   Billi:

               (1)

               Huwa xieraq li jiġu adattati r-regoli dwar il-proċess tat-teħid tad-deċiżjonijiet tal-Kunsill Governattiv permezz ta' proċedura bil-miktub, kif iddefinit ulterjorment fl-Artikoli 13g, 13h u 13i tar-Regoli tal-Proċedura tal-Bank Ċentrali Ewropew, sabiex jiġu indirizzati l-ħtiġijiet speċifiċi tal-proċedura ta' nuqqas ta' oġġezzjoni skont l-Artikolu 26(8) tar-Regolament tal-Kunsill (UE) Nru 1024/2013 (1).

               (2)

               Fir-rigward ta' proċedura bil-miktub fl-ambitu tal-Artikoli 13g sa 13i tar-Regoli tal-Proċedura tal-Bank Ċentrali Ewropew u soġġett għall-iskadenzi speċifiċi stabbiliti fihom, huwa xieraq li jiġi ffissat massimu ta' ħamest ijiem tax-xogħol għal kunsiderazzjoni minn kull membru tal-Kunsill Governattiv sabiex il-membri tal-Kunsill Governattiv, b'mod konformi mal-Artikolu 26(8) tar-Regolament (UE) Nru 1024/2013, ikunu jistgħu jilħqu ftehim dwar kwalunkwe oġġezzjoni possibbli, inkluża l-ispjegazzjoni bil-miktub, għal abbozz ta' deċiżjoni f'perijodu ta' żmien ta' mhux aktar minn għaxart ijiem.

               (3)

               L-Artikolu 10.2 tal-Istatut tas-SEBĊ jeħtieġ li l-membri tal-Kunsill Governattiv jeżerċitaw id-dritt tagħhom li jivvutaw personalment. Dan huwa element importanti tal-indipendenza tal-membri tal-Kunsill Governattiv, peress li huma membri ex officio u ma jistgħux jiġu ssostitwiti fit-tfigħ tal-vot tagħhom minn persuna oħra, ħlief jekk il-membru ma jkunx jista' jattendi laqgħat għal perijodu twil skont it-tifsira tal-Artikolu 10.2 tal-Istatut tas-SEBĊ. Vot jew kumment dwar is-sustanza minn membru tal-Kunsill Governattiv li jintbagħat b'mod elettroniku bħala parti mit-teħid ta' deċiżjoni tal-Kunsill Governattiv permezz ta' proċedura bil-miktub ma għandux għalfejn ikollu l-firma fiżika ta' dan il-membru tal-Kunsill Governattiv. Dan huwa konformi mar-rekwiżiti tal-Artikolu 10.2 tal-Istatut tas-SEBĊ.

               (4)

               F'każijiet fejn is-sottomissjoni elettronika ta' vot jew kummenti minn membru tal-Kunsill Governattiv ma tkunx fattibbli, dak il-membru tal-Kunsill Governattiv jista' jawtorizza espressament lil persuna oħra biex tiffirma l-vot jew kummenti dwar is-sustanza. Dik il-firma mill-persuna awtorizzata sempliċement tikkonferma li dak huwa l-vot jew dawk huma l-kummenti li jkun esprima personalment il-membru rispettiv tal-Kunsill Governattiv.

               (5)

               Id-Deċiżjoni BĊE/2004/2 (2) għandha tiġi emendata sabiex tieħu inkunsiderazzjoni dawn l-iżviluppi,

         ADOTTA DIN ID-DEĊIŻJONI:
   Artikolu 1
   Emendi għar-Regoli tal-Proċedura tal-Bank Ċentrali Ewropew
   Id-Deċizjoni BĊE/2004/2 hija emendata kif ġej:

               1.

               L-Artikolu 4.7 huwa mibdul b'dan li ġej:
               “Għajr kif huwa pprovdut fl-Artikolu 4.8, id-deċiżjonijiet jistgħu jittieħdu wkoll bi proċedura bil-miktub, ħlief jekk joġġezzjonaw ta' mill-inqas tliet membri tal-Kunsill Governattiv. Proċedura bil-miktub għandha teħtieġ: (i) normalment mhux anqas minn ħamest ijiem ta' xogħol biex tiġi kkunsidrata minn kull membru tal-Kunsill Governattiv; u (ii) l-approvazzjoni espressa jew taċita personali ta' kull membru tal-Kunsill Governattiv (jew is-supplent tiegħu/tagħha skont l-Artikolu 4.4); u (iii) verbal ta' deċiżjoni bħal dik fil-minuti tal-laqgħa ta' wara tal-Kunsill Governattiv. Id-Deċiżjonijiet li għandhom jittieħdu bil-proċedura bil-miktub għandhom jiġu approvati mill-membri tal-Kunsill Governattiv bid-dritt tal-vot meta tingħata l-approvazzjoni.”

               2.

               Il-paragrafi li ġejjin huwa miżjuda mal-Artikolu 4:

                           “4.8

                           Fl-ambitu tal-Artikoli 13g sa 13i, id-deċiżjonijiet jistgħu jittieħdu wkoll bi proċedura bil-miktub, ħlief jekk joġġezzjonaw ta' mill-inqas ħames membri tal-Kunsill Governattiv. Proċedura bil-miktub għandha teħtieġ massimu ta' ħamest ijiem ta' xogħol, jew fil-każ tal-Artikolu 13h, jumejn xogħol għall-konsiderazzjoni minn kull membru tal-Kunsill Governattiv.

                           4.9

                           Għal kwalunkwe proċedura bil-miktub, membru tal-Kunsill Governattiv (jew is-supplent tagħhom skont l-Artikolu 4.4) jista' jawtorizza espressament lil persuna oħra biex tiffirma l-vot tagħhom jew kumment tagħhom dwar is-sustanza kif approvat minnhom personalment.”

         Artikolu 2
   Dħul fis-seħħ
   Din id-Deċizjoni għandha tidħol fis-seħħ fid-data meta tiġi adottata.

      Magħmul fi Frankfurt am Main, it-12 ta' Frar 2015.

            Il-President tal-BĊE

         Mario DRAGHI

      (1)  Regolament tal-Kunsill (UE) Nru 1024/2013 tal-15 ta' Ottubru 2013 li jikkonferixxi kompiti speċifiċi lill-Bank Ċentrali Ewropew fir-rigward ta' politiki relatati mas-superviżjoni prudenzjali ta' istituzzjonijiet ta' kreditu (ĠU L 287, 29.10.2013, p. 63).

      (2)  Deċizjoni BĊE/2004/2 tad-19 ta' Frar 2004 li taddotta r-Regoli tal-Proċedura tal-Bank Ċentrali Ewropew (ĠU L 80, 18.3.2004, p. 33).


title: 2012/657/UE: Deċiżjoni tal-Kunsill tat- 22 ta’ Ottubru 2012 li taħtar membru Awstrijak u membru supplenti Awstrijak fil-Kumitat tar-Reġjuni

text:
               24.10.2012

               MT

               Il-Ġurnal Uffiċjali tal-Unjoni Ewropea

               L 294/8

         DEĊIŻJONI TAL-KUNSILL
   tat-22 ta’ Ottubru 2012
   li taħtar membru Awstrijak u membru supplenti Awstrijak fil-Kumitat tar-Reġjuni
   (2012/657/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 305 tiegħu,
   Wara li kkunsidra l-proposta tal-Gvern Awstrijak,
   Billi:

               (1)

               Fit-22 ta’ Diċembru 2009 u fit-18 ta’ Jannar 2010, il-Kunsill adotta d-Deċiżjonijiet 2009/1014/UE (1) u 2010/29/UE (2) li jaħtru l-membri u l-membri supplenti fil-Kumitat tar-Reġjuni għall-perijodu mis-26 ta’ Jannar 2010 sal-25 ta’ Jannar 2015.

               (2)

               Wara t-tmiem tal-mandat tas-Sur Markus LINHART sar vakanti siġġu ta’ membru fil-Kumitat tar-Reġjuni.

               (3)

               Wara l-ħatra tas-Sur Hannes WENINGER bħala membru tal-Kumitat tar-Reġjuni ser isir vakanti siġġu ta’ membru supplenti,

         ADOTTA DIN ID-DEĊIŻJONI:
   Artikolu 1
   Huma b’dan maħturin membri fil-Kumitat tar-Reġjuni għall-bqija tal-mandat attwali, jiġifieri sal-25 ta’ Jannar 2015:

               (a)

               bħala membru:

                           —

                           Is-Sur Hannes WENINGER, Geschäftsführender Gemeinderat und Abgeordneter zum Nationalrat

                     u

               (b)

               bħala membru supplenti:

                           —

                           Is-Sur Markus LINHART, Bürgermeister.

         Artikolu 2
   Din id-Deċiżjoni għandha ssir effettiva fil-jum tal-adozzjoni tagħha.

      Magħmul fil-Lussemburgu, it-22 ta’ Ottubru 2012.

            Għall-Kunsill

            Il-President

         S. ALETRARIS

      (1)  ĠU L 348, 29.12.2009, p. 22.

      (2)  ĠU L 12, 19.1.2010, p. 11.


title: 2012/553/UE, Euratom: Deċiżjoni tal-Parlament Ewropew tal- 10 ta’ Mejju 2012 dwar l-għeluq tal-kontijiet għall-implimentazzjoni tal-baġit ġenerali tal-Unjoni Ewropea għas-sena finanzjarja 2010, Taqsima III — Kummissjoni

text:
               17.10.2012

               MT

               Il-Ġurnal Uffiċjali tal-Unjoni Ewropea

               L 286/98

         DEĊIŻJONI TAL-PARLAMENT EWROPEW
   tal-10 ta’ Mejju 2012
   dwar l-għeluq tal-kontijiet għall-implimentazzjoni tal-baġit ġenerali tal-Unjoni Ewropea għas-sena finanzjarja 2010, Taqsima III — Kummissjoni
   (2012/553/UE, Euratom)
   IL-PARLAMENT EWROPEW,

               —

               wara li kkunsidra l-baġit ġenerali tal-Unjoni Ewropea għas-sena finanzjarja 2010 (1),

               —

               wara li kkunsidra l-kontijiet annwali tal-Unjoni Ewropea għas-sena finanzjarja 2010 (COM(2011) 473 — C7-0256/2011) (2),

               —

               wara li kkunsidra r-rapport tal-Kummissjoni dwar is-segwitu għall-kwittanza għas-sena finanzjarja 2009 (COM(2011) 736), u għad-dokumenti ta’ ħidma tal-persunal tal-Kummissjoni ppubblikati ma’ dak ir-rapport (SEC(2011) 1350 u SEC(2011) 1351),

               —

               wara li kkunsidra l-komunikazzjoni tal-Kummissjoni tal-1 ta’ Ġunju 2011 bl-isem “Sinteżi tal-kisbiet amministrattivi tal-Kummissjoni fl-2010” (COM(2011) 323),

               —

               wara li kkunsidra r-rapport annwali tal-Kummissjoni lill-awtorità ta’ kwittanza dwar l-awditjar intern imwettaq fl-2010 (COM(2011) 643), u d-dokument ta’ ħidma tal-persunal tal-Kummissjoni li ġie ppubblikat ma’ dak ir-rapport (SEC(2011) 1189),

               —

               wara li kkunsidra r-Rapport Annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2010, flimkien mar-risposti tal-istituzzjonijiet (3), u r-rapporti speċjali tal-Qorti tal-Awdituri,

               —

               wara li kkunsidra d-dikjarazzjoni ta’ assigurazzjoni (4) dwar l-affidabbiltà tal-kontijiet u l-legalità u r-regolarità tal-operazzjonijiet li jaqgħu taħthom provduta mill-Qorti tal-Awdituri għas-sena finanzjarja 2010 skont l-Artikolu 287 tat-Trattat dwar il-Funzjonament tal-Unjoni Ewropea,

               —

               wara li kkunsidra r-rakkomandazzjoni tal-Kunsill tal-21 ta’ Frar 2012 dwar il-kwittanza li għandha tingħata lill-Kummissjoni fir-rigward tal-implimentazzjoni tal-baġit ġenerali tal-Unjoni Ewropea għas-sena finanzjarja 2010 (06081/1/2012 — C7-0053/2012), u jinnota li r-Renju Unit, il-Pajjiżi l-Baxxi u l-Isvezja għall-ewwel darba rrifjutaw li jirrakkomandaw li tingħata l-kwittanza,

               —

               wara li kkunsidra r-rakkomandazzjoni tal-Kunsill tal-21 ta’ Frar 2012 dwar il-kwittanza li għandha tingħata lill-aġenziji eżekuttivi fir-rigward tal-implimentazzjoni tal-baġit għas-sena finanzjarja 2010 (06084/2012 — C7-0052/2012),

               —

               wara li kkunsidra l-Artikoli 317, 318 u 319 tat-Trattat dwar il-Funzjonament tal-Unjoni Ewropea u l-Artikolu 106a tat-Trattat Euratom,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikolari l-Artikoli 55, 145, 146 u 147 tiegħu,

               —

               wara li kkunsidra r-Regolament tal-Kunsill (KE) Nru 58/2003 tad-19 ta’ Diċembru 2002 li jfassal l-istatut għall-aġenziji eżekuttivi li jridu jiġu fdati b’ċerti kompiti fit-tmexxija tal-programmi tal-Komunità (6), u b’mod partikolari l-Artikolu 14(2) u (3) tiegħu,

               —

               wara li kkunsidra r-Regola 76 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjonijiet tal-kumitati l-oħra kkonċernati (A7-0098/2012),

               A.

               billi skont l-Artikolu 318 tat-Trattat dwar il-Funzjonament tal-Unjoni Ewropea, il-Kummissjoni tippreżenta l-kontijiet li jirrelataw għall-implimentazzjoni tal-baġit u tistabbilixxi dikjarazzjoni finanzjarja tal-assi u djun tal-Unjoni,

               1.

               Japprova l-għeluq tal-kontijiet tal-baġit ġenerali tal-Unjoni Ewropea għas-sena finanzjarja 2010;

               2.

               Jippreżenta l-kummenti tiegħu fir-riżoluzzjoni li hi parti integrali mid-deċiżjonijiet dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2010, Taqsima III — Il-Kummissjoni u aġenziji eżekuttivi, u fir-riżoluzzjoni tiegħu tal-10 ta’ Mejju 2012 dwar ir-rapporti speċjali tal-Qorti tal-Awdituri fil-kuntest tal-kwittanza tal-Kummissjoni għall-2010 (7);

               3.

               Jagħti istruzzjonijiet lill-President tiegħu biex jgħaddi din id-deciżjoni lill-Kunsill, lill-Kummissjoni, lill-Qorti tal-Ġustizzja tal-Unjoni Ewropea, lill-Qorti tal-Awdituri u lill-Bank Ewropew tal-Investiment, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU L 64, 12.3.2010.

      (2)  ĠU C 332, 14.11.2011, p. 1.

      (3)  ĠU C 326, 10.11.2011, p. 1.

      (4)  ĠU C 332, 14.11.2011, p. 134.

      (5)  ĠU L 248, 16.9.2002, p. 1.

      (6)  ĠU L 11, 16.1.2003, p. 1.

      (7)  Testi adottati, P7_TA(2012)0154 (ara l-paġna 68 ta' dan il-Ġurnal Ufficiali).